Arrigorriagako Udala - Emakumeen klasikoa\nEmakumeen eta gizonen aukera-berdintasunean aurrerapenak egin badira ere bizitza sozialeko arlo guztietan, baita kirolean ere, emakumeek oraindik presentzia oso txikia dute arlo batzuetan, hala nola ziklismoan.\nDesberdintasun horien oinarrian daude kirolak berezko dituen egitura bereziak, aisialdiaren erabileran dauden sexuaren araberako aldeak, familia- eta lan-egiturak, hezkuntza-ereduak, genero-estereotipoak eta abar, eta benetako “kristalezko sabaia” eratzen dute emakumeentzat kirolean.\nHorren jakitun, emakumeak ziklismoan ikusgarri bihurtzeko, Zeberio, Ugao eta Arrigorriagako Berdintasun Sailek, Zeberiokoaren ekimenez eta Ugaoko Txirrindulari Elkarteak antolatuta, EMAKUMEEN KLASIKOA antolatu dute. Txirrindularitza-proba hori Bizkaiko Txapelketaren parte izango da, eta emakumeek parte hartuko dute.\nHasiera batean, hiru udalen artean hitzarmen bat eginez, proba 2018an, 2019an eta 2020an egitea aurreikusi da. Urte bakoitzean, udalerrietako bat izango da anfitrioia, eta beste bietatik igaroko da ibilbidea: 2018an, Zeberio; 2019an, Ugao; eta 2020an, Arrigorriaga.\nEmakumeen I. Klasikoa 2018 (PDF 315KB)\nSakatu hemen eta harpidetu zaitez azken nobedadeak ezagutzeko!


Arrateko Amaren egun eguzkitsua — dantzan.eus\nHemen zaude: Hasiera › Hemeroteka › Arrateko Amaren egun eguzkitsua\nArrateko Amaren egun eguzkitsua\nEibarko herriak horrenbeste maite duen Arrateko Ama Birjinaren egun handia ospatu zuen atzo izen bereko eremuan. Eguraldi ona iragarrita zegoenez, lehen orduetatik jende ugari bildu zen Arraten, gehienak eibartarrak. Hala ere, eskualdeko bestelako herrietako hainbat lagun gerturatu ziren santutegiaren ingurura. Atzokoa jai eguna zen Arraten eta aukera izan zutenek ez zuten kale egin.\nOhiturari jarraiki, adin ezberdineko dozenaka pertsona bildu ziren 10.00etan Azitaingo industrialdearen inguruan, beti ere, Ama Birjinaren pausoen bide zaharretik Arratera oinez igotzeko. Animatu zirenek salda eta txorizoa dastatu ahal izan zuten Zesteroko iturrira heltzerakoan.\nBatzuek ibilbidea lasaiago hartu bazuten ere, mendizale gehienak santutegian izandako Meza Nagusira heldu ziren (11.00etan hasi zen). Hori bukatzerakoan, prozesioa izan zen; eskualdeko agintarien, Kezka taldeko dantzarien, bertsolarien, Usartzako txistularien eta ehunka herritarren partaidetzarekin.\nMinutu batzuk beranduago Eibarko dantzariek eta txistulariek Arrateko Amaren ezpata dantza eta makila txikien dantza eskaini zituzten txosna guneko zelaian.\nJarraian, Jainaga eta Narbaiza trikitilarien eta Azpillaga, Meabebasterretxea eta Narbaiza bertsolarien txanda izan zen.\nIndarrak berreskuratzeko lagunarteko bazkaria izan zen Kantabria jatetxean eta horren ostean bertsolarien bigarren saioa; hamabost urtetik gorakoentzako dantza solte txapelketa eta Drindots taldearekin dantzaldia.\nAtzoko jardunaldia berezia zen Arraten eta giro ona izan zen nagusi. Eguraldi eguzkitsuak asko lagundu zuen eta bildutakoek hurrengo urtean ezagunekin berriz elkartzeko desioa azaldu zuten. Arrateko Amaren egunean Arraten.\nKezka taldeko dantzariak atzo eguerdian Arrateko eremuan egindako prozesioaren buruan, atzean Ama Birjina eta ehundaka herritar dituztela.


Instagramen argitaratzeko 5 eduki mota interesgarri • TaPuntu\nInstagramen argitaratzeko 5 eduki mota interesgarri\nInstagram sare sozial oso erabilia dela badakigu, eta geroz eta garrantzi gehiago ematen hasi zaiola bertan argitaltzen den horri ere. Konpetentzia handia dago sare honetan beraz, eta eduki mota asko ikusten dira tresnan. Publikoak, segundu gutxitan uzten du argitalpen bat beste baten bila, segundu horietan atentzioa deitzea gakoa delarik. Baina nola sortu eduki deigarriago bat? Nola lortu gure publikoarekin bat egitea? Argi izan beharko genukeen lehen ideia, lanketa prozesu bat izango dela eta nola ez, erraza ez dela izango.\nBide horretan laguntzeko helburu horrekin, Instagram-en marka eta pertsonentzat baliagarriak izan daitezkeeen eduki mota interesgarrien zerrenda txiki bat osatzea otu zaigu oraingo honetan. Hementxe duzue gure eduki proposamena:\n5 eduki mota interesgarri:\n1 – Esaldiak\nMotibazio esaldiak, abestien letrak, pentsamenduak, filosofia… gurekin edo gure negozioarekin bat datozen esaldiak sortu daitezke, eta hauekin irudi bat sortu. Behin eduki hau sortu ondoren, planifikatu ahal izango da, zure publikoarekin bat egitea lortuz eta gainera erraz partekagarriak izanik, emozio puntu bat izaten baitute:\nAkatsa da ikasketa prozesuko momentu interesgarriena #TaPuntu\nUna publicación compartida de TaPuntu (@tapuntu) el 11 Jun, 2018 a las 3:27 PDT\n2 – Musikadun bideo bat\nArgazkietara oso ohituta gaudela badakigu, baina ezin ahaztu gaur egun App asko ditugula eskura, argazki hoiek bildu eta musika bat gehituz, bideo eder bat osatzeko aukera eskaintzen digutenak. Izan ere, kontutan eduki beharko genuke, bideoak deigarriagoak izaten direla sarean, eta musika egoki bat ipiniz, publikoan eragin on bat lortzera iritsi gaitezke.\n¡¡¡Feliz cumpleaños Ernesto!!! Esta canción es para ti… ¡no nos des con el tiesto!  #feliz #cumpleaños ¡y que viva WordPress! #cumpleAulaCM\nUna publicación compartida de AulaCM (@aulacm) el 13 Oct, 2015 a las 6:15 PDT\n3 – Langileen urtebetetzea\nZure lankideen urtebetetzea sarean ere ospatzea garrantzitsua da. Azken finean, horrek egiten gaitu pertsona, aldentzen gaitu markatik, eta modu honetan konektatzen gaitu bezeroarekin. Era berean, langilearen sarera iritsiko gara ere.\nBegiekin ere, irri egin daitekeelako! #TaPuntu\nUna publicación compartida de TaPuntu (@tapuntu) el 10 Ago, 2017 a las 2:11 PDT\n4 – Lehen eta orain\nLan baten emaitza erakusteko orduan, hasi aurretik zegoen egoera eta lortu dena argi ikustea garrantzitsua izango da. Horretarako bi irudien arteko collage bat egitea ideia ona izan daiteke, edota bideo batean aldaketa erakutsi.\n#cocina #olores #diseño #Antesydespues #RGM\nUna publicación compartida de RGM Arquitectas (@rgmarquitectas) el 28 Ago, 2018 a las 12:01 PDT\n5 – Egutegiko jai egunak eta momentu bereziak\nInauteriak, aste santua, udarako jaiak, nazioarteko egunak, gabonak… data berezi asko ditugu egutegian. Familiartekoak eta lagunartekoak izaten ohi dira, lana alde batera utzi eta aisialdirako garaia iristen delarik. Langileon artean egun hauek ospatzeak, laguntasuna sustatzeaz gain, irudi positibo eta dibertigarri bat eskaintzeko balio dezake.\nBazkide berria dugu gurean! Ongi etorri @etxebe007 eta urte askotarako!\nUna publicación compartida de TaPuntu (@tapuntu) el 1 Feb, 2018 a las 5:12 PST\nIkasi eduki ikusgarriak sortzen!\nSarrera honetan aipaturikoak adibide orokorrak dira, beti ere, bakoitzaren egoerara egokitu beharko direlarik, eskura ditugun baliabideak eta gure publiko mota kontutan edukiz.\nSarrera irakurri eta zuretzat interesgarriak izan daitezkeen eduki ikusgarriak sortzen ikasi nahi izanez gero, TaPuntun gai honen inguruko ikastaro bat antolatu dugula jakinarazi nahi dizugu. Zehazki, irailaren 14an izango da, goizez (9:30-13:30) edota arratsaldez (16:00-20:00), euskaraz nahiz gazteleraz (izen emateko orduan, ordutegia eta hizkuntza aukeratu beharko duzularik).\nEman izena ikastaroko fitxa betez, eta hasi ikasturtea Instagram sendotzen!


Noiz sortua: Azteazkena, 24 Uztaila 2013 08:41\nWeb berria dugu\nEzin dugu atzera geratu. Mundu digitalaren bilakaera oso azkarra da, egunero sortzen dira aurrerapenak eta teknologia berriak..\nWeb berri hau html5 kodean eta CSS3 programan oinarriturik dago. Interneteko guru handien iritziz, html5 izango da, gutxi barru, web-programazioaren kode estandarra. Gaur-gaurkoz ez dago kode bateraturik, baina Interneteko industriako handiek (Lease, Google, Microsoft, Apple, W3c...) formatu horren aldeko apustua iragarri dute.\nGaur egungo nabigatzaile ia guzti-guztiekin bateragarria da html5, horixe da kode horren abantaila handiena. Horri esker, atariak bistaratzeko akatsik gabe eta modu homogeneoan gara daitezke webguneak, gerta daitezkeen beharrizan guztiei erantzunez. Gainera, edozein plataforma finko eta mugikorretan ikus daiteke html5 (Tablet, smartphone), erabilitako sistema eragilea edozein dela ere.\nNoiz sortua: Azteazkena, 24 Uztaila 2013 08:42\nIkertzeko, ekintzaile izateko eta berritzeko gure ahaleginak izan du fruiturik: oraindik orain komunikazio digitaleko EmprendeGo saria jaso dugu estatu mailan, 2.000tik gora ideia eta proiekturen artean.\nPozgarria izan da aitortza, eta batez ere lan egiteko ildo honi jarraitzeko akuilua.\nIkertzen eta berritzen jarraitzea, ez dago beste biderik.\nNoiz sortua: Astelehena, 05 Urtarrila 2015 09:18\nItxura batean, puri-purian daude…\nNahiz eta orain hasi diren han eta hemen ikusten eta bazter guztietan iragartzen, urteak dira 3d inprimagailuak merkatuan daudela.\nZer dela-eta boom hau?\nAlbistegietan eta aldizkari eta argitalpen ugaritan ikusi dugu. Arrazoia da inprimagailu horien prezioa nabarmen jaitsi dela eta lehen baino eskuragarriagoak direla orain. Beste gailu teknologiko askorekin gertatu den bezala, duela urte gutxira arte gutxi batzuen eskura zeuden inprimagailu hauek merkatu egin dira, eta 1.200 eurotik aurrera aukera interesgarria izan daitezke beren ingeniaritza- eta garapen-ekipoa duten enpresa txikientzako.\nCopyright © 2019 azkenmedia.


Musikazuzenean agenda Ro + Trigger\nRo + Trigger\nOtsailaren 15ean, ostirala, inguruko bi musika proposamen interesgarri izango dira Urretxu-Zumarragako Gaztetxean: Ro taldea (argazkian) eta Trigger bakarlaria. Ro Azkoitiko Ro talde instrumentala gitarra soinu argien eta post-rock indartsuaren artean aritzen da flotatzen. Izaera handiko soinua landu du boskoteak. Trigger Txeloarekin esperimentatzen aritzen da Trigger. «Prototxeloa» esaten dio Aretxabaletako bakarlariak. Oinekin pedalak, eskuekin txeloa, eta ahoarekin mikrofonoa.


Zaindu Zaitez | Bisigua\nBisigua zapore ezin gozoagoko arraina da, eta, batez ere, neguko hilabeteetan jaten da. Gainera, Gabonetako plater tradizionala ere bada. Izan ere, hain ospetsua denez, bi heldulekuko, saretadun eta estalkidun kazola tradizionalari ematen dio izena: “bisigu-ontzia”.\nSarda txikietan bizi da, 500 metrorainoko sakonerako hondo hareatsuetan. Orojalea da, eta, batez ere, arrainak zein moluskuak ditu elikagai. Jaiotzean arrak badira ere, eme bihurtzen dira 10 urte igarotakoan.\nForma obalatua eta begi handiak ditu, eta bere bizkarra gris gorrixka da; eta sabela, zilar-kolorekoa. Bular-hegalaren gaineko orban beltza du ezaugarri bereizgarri. Ezkata handiz estalita dago, eta bere neurria 15-50 cm-koa da.\nBisigua harrapatzeko sasoi onena urritik martxora da, baina, batez ere, Europako kostalde atlantikoetan. Erostean, ondo begiratu beharra dago branken kolorea gorri bizi-bizia dela eta begiak irtenak zein distiratsuak direla, biak freskotasunaren erakusgarri dira-eta.\nArrain hau prestatzeko moduak oso errazak dira, bere ezaugarriak eta zaporea nabarmendu ahal izateko. Oso garrantzitsua da egosketa-puntu egokia aurkitzea, urtsutasunik galdu ez dezan. Erreta, papillotean, plantxan edo tipulaz zein ilarrez erregosita (Galizian) jaten da. Oliba-olioa, gatza eta limoia ongailu ohikoenak dira. Digestio errazekoa denez, oso egokia da ume eta adinekoentzat.\nArrain urdina eta koipe gutxikoa da, eta, bere kaloria-balioa moderatua denez, 86 kaloria ditu 100 gramoko zati jangarriko. Gainerako arrainek bezala, proteinak ere baditu, baita B taldeko bitaminak eta mineralak ere; esate baterako, potasioa, magnesioa eta burdina.


Hobeto bizitzeko, erabaki. Jabier Estebanez, Gorriren iritzi artikulua | EA - Eusko Alkartasuna\nHasiera » Albisteak » Hobeto bizitzeko, erabaki. Jabier Estebanez, Gorriren iritzi artikulua\nHobeto bizitzeko, erabaki. Jabier Estebanez, Gorriren iritzi artikulua\nArgitaratua honek egina: Prentsa Bulegoa data Aza 12, 2018 honetan: Albisteak, Berriak, Iritziak\nGure Esku Dagok datorren azaroaren 18rako antolatu duen herri galdeketan parte hartzera animatzen du Donostiako Eusko Alkartasunak, etorkizunerantz abiatzeko beharrezko urratsa delako. Biderik luzeena ere urrats txiki batez hasten dela esaten digun ohartarazpena da herri galdeketa. Gure kasuan, hautestontzian botoa sartuta. Bide horri hasiera ematea gure esku dago, antolatzaileek errepikatzen diguten bezala.\nBaina ez dugu iruzurrik egin nahi ere, horregatik Estatu burujabe baten tresnak izango bagenitu ongizatea sustatzeko aukera izango genuke: Burujabea den Estatua gaizki kudeatu daiteke, Espainiar Estatua adibide, edo ongi, eraiki nahi dugun Euskal Errepublika bezala.\nErakundeek bizitzako funtsezko gaietan hartuko dituzten erabakiek euskal gizartearen nahiei erantzuten diela bermatzen du Estatu propioa izateak. Gaur egun, Madrilgo gobernuak, Euskal Herrian gutxiengo diren indar politikoak buru dituela, funtsezko gaietan gure izenean hartzen dituzte erabakiak, hala nola, enpleguan, pentsioetan, eskubide eta askatasun indibidualetan, etab.\nEuskal jendarteko zati garrantzitsu batek bideragarri ikusten duen eta nahi duen proiektu baten aurrean gaude. Zati hori gehiengoa bada, bide eman behar zaio kontsulta bati. Uste sendoa daukagu prozesu hau adostasunean oinarritu behar dela eta hori da, orain eta beti, gure lehen aukera. Estatuak Katalunian izan duen jarrera ikusita ere, lehen aukera moduan mantentzen dugu.\nIndependentzia, arlo sozioekonomikoan ez ezik, plano demokratikoan ere hobeto bizitzeko beharrezkoa dela uste dugu. Zein askatasun galduko ditugu? Adierazpen askatasun? Akzio politikorako eskubidea? Horiek, eta beste hainbeste, Madrilek kendu dizkigu honezkero.\nErabaki nahi dugu, gure etorkizuna eraiki nahi dugu eta, horregatik guztiagatik, Donostiako Eusko Alkartasunako Hiri Batzarrak parte hartuko du datorren azaroaren 18ko herri galdeketan eta hiritarrak gonbidatzen ditugu bertan parte hartzera, galtzeko ezer ez dugulako eta irabazteko, aldiz, asko. Eta biderik luzeena ere keinu txiki batez hasten delako. Gure kasuan, gure esku dago botoa hautestontzian sartzea. Gure Esku Dago.\nJabier Estebanez “Gorri”\nDonostiako Eusko Alkartasunako Ejekutibako presidentea


‘Itzalak harturik’ liburuaz solasean | Hitzen uberan\nUr Apalategi Literatura Eskolan →\n‘Itzalak harturik’ liburuaz solasean\nPosted on 2012-04-27 by admin\nKepa Larrearen Itzalak harturik (Pamiela, 2011) saiakeraz berba egingo dute.\n”Itzala errealitate baten isla da, ez errealitate bera. Horrela ulerturik literatura errealitate baten itzala dugu. Saiakera hau euskaldunen itzal horietan barna murgildu da: zer islatzen dute euskaldunen itzal horiek? Hots, nola ikusi gaituzten kanpokoek? Nola ikusi dugu geure burua? Baina ikuskera horiek arazo bat daukate: askotan (gehiegitan) euskaldunei buruzko iritziak ideologia baten edo beste baten galbahetik iragaziak izan dira, errealitate, fikzio eta aurreiritzien arteko muga garbirik jarri gabe.\nFikziozko euskaldunen hizkuntza, izaera, jatorria, baloreak, mitoak, amodioa izan dira, besteak beste, aztertutako atalak liburuxka honetan. Besterik bada ere, Peru Abarka, Ramuntxo, Carmen, Joanes artzaia, Kixoteko bizkaitarra edo Juan Martin euskaldun berria izango ditugu bidelagun itzalpeko ibilbide honetan.\nEgilearen hitzetan: “Ez dakit euskaldunok dohainik ote dugun, baina akatsetan bat baino ez nuke onartuko: sinesberak gara oso. Eta sinesberak garenez, beste inork gutaz esan edo idatzi duena sinetsi eta geureganatu egiten dugu. Horregatik, espainolak, independentistak, kristauak, ateoak, errepublikanoak, monarkikoak, progresistak, tradizionalistak, komunistak izan nahi dugu; eta hori guztia, aldi berean”.\nThis entry was posted in ag-Irakurle taldeak eta klubak, Agenda. Bookmark the permalink.


Ostegunean jarriko dituzte eskuragarri farmazietan COVID-19aren autodiagnostikorako testak - Azpeitia - uztarria.eus\nOstegunean jarriko dituzte eskuragarri farmazietan COVID-19aren autodiagnostikorako testak\nMaialen Etxaniz 2021-07-20 18:49\nHasieran, asteartean ziren salgai jartzekoak errezeta gabeko COVID-19aren autodiagnostikorako testak, eta herriko botiketan antzeman dute eskariaren gorakada. "Arrazoi ezezagunak tarteko", ordea, atzeratu egin dute horretarako baimena, eta farmaziek ezingo dute autodiagnostikorako probarik saldu ostegunera arte.\nEspainiako Ministroen Kontseiluak oniritzia eman eta gero, Hego Euskal Herrian gaur, asteartea, ziren eskuragarri jartzekoak errezetarik gabeko COVID-19aren autodiagnostikoa egiteko testak. Farmaziek, ordea, ezingo dute testik saldu etzira arte. Azpeitiko Artetxe-Bastida farmaziako Mirari Bastidak azaldu duenez, beraiek ere azken unean jakin dute dataren atzerapenaren berri: "Hasieran, gaur ziren autodiagnostikoak eskuragarri jartzekoak. Eguerdian esan digute, bihar; eta azkenean, etzi. Beraz, etzira arte ez dugu testak saltzeko baimenik". Medioetan-eta helarazitako informazio nahasia tarteko, herritar ugari bertaratu omen da gaur herriko farmazietara, errezetarik gabeko autotestak erostera, eta eskariak gora egin duela nabaritu dute farmazietan.\nBastidak azaldu du azken egunetan asko izan direla beraien botikara autodiagnostikorako testen inguruan galdezka deitu dutenak edo test bila joan direnak: "Asteburuan guardian egon gara, eta jende mordoxkak deitu du. Horietako askok oporretara joan aurretik testa egiteko asmoarekin deitu dute, eta beste batzuek, aldiz, prebentzioz".\nErrezetarik gabeko bi test mota egongo dira salgai farmazietan: antigeno testak eta antigorputz testak. Horiekin, lagina norberak hartu eta emaitza interpretatu ahal izango du, profesional baten laguntzarik gabe.\nAntigeno testen lagina sudurretik hartu beharko da. Antigorputz autotest serologikoan, berriz, odol lagin txiki bat beharko da testa egiteko. Oraindik positiboentzako protokolo zehatzik ez dagoen arren, Bastidak azaldu du autodiagnostikorako probetan positibo ematen dutenek Osakidetzara jo beharko dutela emaitza egiaztatzeko. "Autodiagnostikoa egiteko test gehienek %98 inguruko espezifikotasuna dute, baina beti dago akatserako tartea. Beraz, emaitza positiboa bada, garrantzitsua da Osakidetzara jotzea, PCR probaz egiaztatzeko".\nProtokoloa zehaztea, "ezinbestekoa"\nAskotariko iritziak daude gai honen inguruan ere, baina Artetxe-Bastida farmaziakoek begi onez ikusten dute autotestak eskuragarri jartzearen erabakia: "Guri oso ondo iruditzen zaigu; izan ere, jendeak zalantza ugari izaten du. Esaterako, zenbait pertsona botikara etortzen dira esanez eztul pixka bat dutela eta ez dakitela COVID-19a duten edo ez, baina zalantzak zalantza, ez dute PCRa egiten. Horrelako zenbaitetan posible da birusa edukitzea, baina beste zenbaitetan ez. Beraz, onena zalantzak argitzea da, eta horretarako balio dute test hauek".\nHego Euskal Herrian orain jarriko dituzte eskuragarri autodiagnostikoa egiteko testak, baina Europako beste hainbat lurraldetan aspaldi jarri zituzten salgai. "Esaterako, Alemanian, aspaldi jarri zituzten salgai mota honetako testak, eta baliagarriak izan dira. Sintomaren bat izanez gero, jende ugariko taldeetan elkartu aurretik testa egin daiteke, eta horrela ziurtasunez joan zaitezke hitzordura. Segurtasuna ematen du, nolabait; izan ere, gaur egun jende asko eta asko probarik egin gabe elkartzen da". Dena den, Bastidak dio ezinbestekoa dela positiboen protokoloa zehaztea, eta testa egin eta positibo emanez gero, jendeak zer egin behar duen zehatz-mehatz jakitea.


Aste huntan, kafea hartu dut herriko taberna ezberdinetan, betidanik egiten dudan moduan. Larunbatean alta, inoiz gertatu ez zitzaidan egoera bizi izan dut. Kafea ukatu eta tabernatik joateko erran dit bertako zerbitzariak. Euskaraz eskatu izanagatik gertatu zait? Emakume izateagatik? Azal kolore ezegokia izateagatik? Diskriminazio mota hauetako bat pairatu izan banu, txio bat hedatu eta berehala deituko ninduen kazetariren batek, edo kolektibo batek, gertatutakoaren berri hartzeko edota protesta bat antolatzeko "Diskriminaziorik ez" lerroburu baten atzean.\nBaina, Lapurdi kostako terraza eguzkitsu horretan, kafea ez nuen hartzen ahal, “frantses gobernuak inposatu berri duen osasun pasaportea ez nuelako” azaldu dit zerbitzariak, segurtamen osoz bezain deseroso. Azalpen berri horrek dirudienez, salaketa irmoa baino, ezinegona ekarri du diskriminazioen kontrako betiko eragile, defentsari askoren artean.\nKafearena jarri dut eguneroko ohituretako adibide adierazgarri gisa, baina zinema, jatetxe, garraio, kultur ekitaldi, lantoki (alor askotako langileak behartuak dira txertoa hartzera), ikastetxe (ikasle bat positibo agertuz geroz, haur ez-txertatuak baztertuko eta etxera bidaliko dituzte) edo beste hamaika leku eta jarduera har ditzaket hizpide, Lapurdi, Xiberoa edo Baxe-Nafarroako milaka herritarrok bizi dugun egoera sinesgaitzaz eztabaida hornitzeko. Are gehiago, ospitaletako artamenduak debekatuko dizkietela osasun pasaportea ez duten gaixoei (tratamenduak hartzeko, kontsultak egiteko...) zehaztu behar dut irakurtzen ari diren osasun arloko langileentzat, Hipokratesen zina zertan gelditzen den galdetu aitzin.\nNahitara, ez naiz sartzen hemen txertoaren alde edo kontrako eztabaidan, zientzialarien ondorio kontraesankorretan, datuen dantza amaigabean, politikari, hedabide eta sindikatuen isiltasun estrategia tutagarrian. Ez ditut aipatu nahi ezta, gai guzti hauen harira gertatzen ari diren jarrera mespretxagarriak, deklarazio hautsezinak, etiketatze erresak edo bertso borroka arrakastatsu bezain penagarriak ...Gai minberatsu horiek, luze joko lukete eta milaka ekarpen ezberdinez elikatzen dira egunero, hedabideak eta sareak lagun. Nahiago dut denboraren esku uztea ikuspuntu guzti hauen epaile lana. Baztertzen ditut nahitara baztertzaileak eta nahasgarriak diren gaiak, irakurleak hasierako lerroburuan edo galderan zentratzeko: diskriminazio berriak, diskriminazio onargarriak dira?\nLerro hauek idatziz, beste perspektiba batetik, irakurleei iritzia galdegin nahi nieke: zer iritzi duzue, Euskal herriko zein munduko milioika herritar diskriminaturik eta kontrol erabatekoan bizitzera kondenatzen gaituen gizarte motaz? Herritar guztion oinarrizko askatasun eta eskubideak, lan, osasun, mugikortasun, gizarte alorretan, bat-batean galtzea zilegi iruditzen zaizue? Horri buruz eztabaida piztu nahi izateak arduragabe egiten nau? Diskriminazioa karrikan salatu nahi izateak, gaizkile edo eskuin muturreko bihurtzen nau? Munduko bazter ezberdinetatik, Covidaz iristen diren informazio ezberdin eta kontrajarriez jabetzeak gezurti, manipulatua, bihurtzen nau? Eta gure haurrei utziko diegun gizarte goibel eta kontrolatuaz kezkatzea ez da normala?\nGaiari heltzeko gomita luzatu nahi nieke ere, isilik, galdurik, beldurturik, bazterturik, edo horien testuinguruan beldurrez dauden jendeei. Izan ere, urte eta'erdi luze honetan, noraezean ibili garen herritar guztiok, txertatuak izan ala ez, gazteak, adinekoak, langileak, enpresariak, ikasleak (salbuespen batzuk badira: diputatuek, poliziek, goi mandatariek eta hauen lagun onek ez dute pasaportea erakutsi beharrik) pairatuko dugu agintari bakar batzuk, osasun aitzakia pean inposatu nahi duten QR kodedun gizarte berria, batzuk pasaportea eskuan eta besteak bazterrean. 18 hilabeteko zoramenaren ondoren, izuaren zurrunbilotik ateratzeko, arnasa hartzeko eta ikuspegi lasaiago batetik, iparrorratza berriz finkatzeko garaia dugu gainean. Denoi dagokigu bidea aukeratzeko ardura, bide berria eta hobea izan dadila, aldi honetan, inor utzi gabe bide bazterrean, ahalez.\nKanal hauetan artxibatua: Iritzia | Frantzia | Euskal Herria | Kontrol soziala | Koronabirusa


Nola erabili zerbitzu hau? Hemen sakatu eta agertuko zaizun formularioa bete\nondoren zure helbide elektronikora joan bidali zaizun mezuaren estekan klikatzeko.\nEuskal gaiak - 2012/04/16\nIparraldeko ahozko ondarea\nOndarea, jendarte baten nortasuna osatzen eta jendarte hori besteetatik bereizten duten osagai material eta inmaterial guziez osatua da. Eleketa programa, ahozko ondarean oinarritzen da (bizipenen eta jakitateen kontaketak, kantuak eta elezaharrak...) : hunen biltzea, artxibatzea eta hedatzea du hel ...\nTeknologia - 2012/04/16\nGrafenoa, etorkizuneko materiala\nMalgua, erresistentzia handikoa, ugaria, ekonomikoa, elektrizitatearen eroale oso ona,... Etorkizuneko materialaz ari gara, grafenoaz hain zuzen ere.\nNaturaren zientziak (bideoa) - 2012/04/16\nMatematikak, magia eta beste hainbat gauzetaz hitzegiten digute honako bideoan. Bertan, natura interpretatzeko gizakiak matematikak nola erabiltzen dituen ulertzeko adibide argiak ikus daitezke, besteak beste.\nOrokorra - 2012/04/16\nMahenge-n, Tanzania hegoaldeko zona menditsu eta isolatu batean, jende epileptiko asko dago. Kasurik larrienak 4-5 urte bete arte osasuntsu zeuden pertsonek izaten dituzte. Adin horrekin hasi ziren burua beheraka bulzatzen dituen ezin geldituzko mugimenduak izaten. Sindrome horri buruzko lehen txos ...\n[+]«« Lehena < 142 143 144 145 146 > Azkena »» Historia, zientzia, teknologia eta abarri buruzko azkenekoak


nire hegaldi planarekin arazoa\nGaldera nire hegaldi planarekin arazoa\n9 3 Duela hilabete aste # 999 by azerorrigin\nkaixo, laguntza eskatuko dut. Izan ere, ibilbide bat egiten dudanean fsx-arekin egiten dudanean eta nire bidea irekitzen dudanean ez da zehaztuko errepide gisa bakarrik zeharkatu eta ezinezkoa iruditzen zait errealitatearekin hegan egitea Errepideak aldez aurretik eskerrik asko irtenbide bat badago\n9 3 Duela hilabete aste # 1000 by Gh0stRider203\nZintzotasunez gizon ... FSX-en editatu besterik ez nuen egin, eta zuzenagoa egin. Egin dut denbora bat edo bi ...\n9 3 Duela hilabete aste # 1001 by Dariussssss\nMesedez, erabili Google itzultzailea edo zerbait, ulertzen ez dudalako zer esaten ari zaren.\nEre erabiltzen dut SimBrief, eta funtzionatzen du. Erabil ezazu nola jakin behar duzuna eta ez duzu akatsik izango.\nOrria sortu: 0.859 segundotan


Doako Ikastaroa: Turismo eskuragarria negozio aukera gisa | CEBANC\nDoako Ikastaroa: Turismo eskuragarria negozio aukera gisa\nCebanc –Cdea-n abiaraziko dugu Turismo Eskuragarria Negozio aukera gisa izeneko ikastaroa. Ikastaro hau Europako Growmat (Growing the Market in Accessible Tourism) proiektuan barne dago, Cebanc-Cdeak koordinaturik eta bertan, gurekin batera, Erresuma Batua, Grezia, Belgika eta Esloveniako Lanbide Heziketako zentro bazkideek eta Helsinkiko (Finlandia) Zientzia Aplikatuen unibertsitateak hartzen dute parte.\nProiektuaren zati bat Europar Batasuneko Erasmus+ -ek finantzatzen du.\nProiektuaren helburua da turismo eskuragarriaren sektorean negozio aukera berriak sortzea, urtarokotasuna urte osoan zehar zabaldu eta pertsona guztien beharrak asetzeko aukera emanez. Gaur egun adineko pertsona ugarik bizitza aktiboa egiten dute eta turismo eskuragarria merkatu berri baten modura aurkezten da.\nProiektuaren helburua da prestakuntza eta trebakuntza ikastaroak sortzea, Turismo eta Ostalaritza sektoreko enpresariek, prestakuntzaren hornitzaileak eta, oro har, bezeroaren arretarekin lotutako pertsona guztiek dagokien laguntza eskura dezaten pertsona guztien beharrak bereziki adinekoenak asetu ahal izateko hala nola eskuragarritasun unibertsala erantsi eta sustatzea helburu.\nProiektuaren zein ikastaroaren helburuak, honakoak dira:\nIkuspegi ekintzailean oinarritutako turismo eskuragarriaren ikastaroa eta eskuragarritasunarekiko sentsibilizazio ikastaroa ematea.\nAdineko pertsonentzat turismoaren merkatuaren urtarotasuna hedatzea.\nKolaborazio loturak garatzea, ikastetxe, enpresa, GKE, ongintzako elkarte eta erakundeen artean.\nTurismo eskuragarriaren sektorean dauden negozio Praktika Egokiak, "Gure Txapeldunak", biltzea eta sektore honetan negozio berriak sorztea.\nTailerrak 2019ko urtarrilaren 29, otsailaren 5 eta 12an eskainiko dira.\nOrdutegia: 15:30 - 19:30. Guztira: 12 ordu. Gainera, formazio onlineko 18 ordu. Guztira, 30 ordu.\nTurismo eskuragarriaren merkatuark izan dezakeen botereaz jabetzea (arrapalez eta gurpildun aulkiez haratago).\nNola heldu bezero berriei: ekintza azkar eta eraginkorrak.\nMarketing Inklusiboa Turismoan: nola heldu pertsona guztiei (marketin plana, sare sozialak, eta abar). Bezeroarekin elkarlanean sortu.\nOnlineko tailerretan, berriz, irakurgaiak emango dira (legeladia, berrikuntza, laguntza-tresnak, eta abar), ekintzailetza sustatzeko baliabideak eta negozio ideiak eta ekintza planak abiarazteko e-learning materiala.\nOstalaritza eta Turismo sektoreko enpresariak.\nOstalaritza eta Turismo sektoreko langileak zein ikasleak.\nEkintzailetza zein Ostalaritza eta Turismo sektoreetako hezitzaileak.\nEdozein pertsona interesatua.\nEskuragarritasuna ezagutzea negozioa bultzatu, handitu eta lehiakorragor egiteko tresna gisa. Iraunkortasuna sustatzea negoziaren etengabeko hobekuntza gisa.\n• Marijo Moreno: arkitektoa, arkitektura eta diseinu terapeutikoko Errotu enpresako bazkide sortzailea; Valentziako Nazioarteko Unibertsitatearen Gerontologia eta Pertsonarengan Zentratutako Arreta Unibertsitate Masterreko irakaslea. Donostia Sustapeneko laguntza-soluzioen clusterreko kide.;\n• Eva Díaz San Emeterio: Kazetari eta publizista, www.conmas.marketing marketing digitaleko aholkularitzaren sortzaile. Irakaslea Cebanc-en marketin espezialitatean eta doktoregai EHUko Giza Zientzien fakultatean ondoko tesi honekin:; ‘Enpresa turistikoak eta bere egoera komunikazio digitalean’.\n• Marijo Irastorza: Cebanc-eko nazioarteko proiektuen koordinatzailea.;\nSaioetan "Eredu Onen" adibideak emango dira, lokalak, nazionalak zein nazioartekoak.\nTurismo eskuragarria ikastaroa


«Euskal eurohiriaz natural mintzo da jaialdia, batzuei interesatzen ez bazaie ere» — dantzan.eus\nHemen zaude: Hasiera › Hemeroteka › «Euskal eurohiriaz natural mintzo da jaialdia, batzuei interesatzen ez bazaie ere»\n«Euskal eurohiriaz natural mintzo da jaialdia, batzuei interesatzen ez bazaie ere»\nIon Elorza,erakusketa komisarioa\nIon Elorza (Donostia, 1963) errealizadorea da egun, baina zinema-argazkilari gisa egin du lan urte askoan Madrilen, besteak beste, Jaime Chavarrirekin, Gutierrez Aragonekin eta Pedro Masorekin. Hiria Dantzan jaialdiak aurten bost urte beteko dituela eta, argazki erakusketa berezia prestatu du, Gorka Bravoren irudiekin. Irailaren 26ra arte egongo da, Baionako Euskal Museoan.\nTranpa egin omen zenion Gorka Bravo argazkilariari. Zein irizpide erabili duzu argazkiak aukeratzeko?\nKontua ez da izan argazkirik politenak aukeratzea. Zentzu bat ematen saiatu naiz, ideia bat helarazteko. Jaialdiaren funtsa, azken finean, dantza garaikidea jendeari beste modu batera ematea da, kalera ateratzea. Argazkiokin, espazio horiek erakutsi nahi izan dugu. Horretarako, tranpa txiki bat egin nion argazkilariari: berak irudi batzuk aukeratzeko eskatu nion, esan gabe zertarako ziren. «Kabroi bat haiz» esan zidan gero. Baina, egia esanez gero, banekien zer aukeratuko zuen, lanbidekoa naizelako. Horrela bat-batekoagoa izan zen.\nZein zentzu eman diezu irudioi?\nHainbat gai sortu nahi izan ditut argazki horien bidez; esaterako, aurpegiak, hiri espazioak, ikusleak. Gero, collage modukoak sartu ditut. Horietako bat agurrei eskainirikoa, erakusteko dantzariek nola agurtzen dituzten ikusleak. Beste batean, frontoiak agertzen dira -oso garrantzitsuak guretzat-; Azkainen, Hendaian eta Ziburun zegoen giroa erakusteko, esaterako. Hirietako arkitekturarekin jokatu dugu. Gorka Bravoren lau urteko lanak asko erraztu du nire eginkizuna, oso ona delako.\nZein lotura du Bravok dantzarekin?\nArte eszenikoetan aditua da, horretan espezializatutakoa. Donostiarra da, eta 29 urte ditu. Aurten, Madrilgo Capturadanza Lehiaketa irabazi du, eta Bartzelonako Picasso Museorako lana egin du. Dantza Hirian jaialdiko argazkilari ofiziala da.\nEurohiriak bultzatzeko politika ofizial bat omen dago Europako Batasunean, baina gero zergatik dira horren gutxi hau bezalako ekimenak?\nOso gutxi egiten dituzte. jaialdi honek hainbat estereotipo apurtzen ditu: mugaz bi aldeko herritarrak oraindik bakoitza bere aldera begira bizi direla, esaterako, elkar ez dugula ulertzen edo ezin dugula elkarrekin bizi. Aspaldi da erabat normala jende askorentzat Hendaian bizitzea, Donostian lan egitea eta Baionara sendagilearengana joatea. Kontua da batzuei ez zaiela interesatzen horretaz hitz egitea. Jaialdi hau Baionan, Donostian, Errenterian eta Azkainen dago. Jaialdia hiru hizkuntzatan egina dago: euskaraz, frantsesez eta espainieraz -ordena horretan-. Normal hitz egin nahi dugu gure gizarte eta kulturaren errealitateaz.\nDantzarien galera gelditzeko modu bat litzateke?\nAskotan ez dago baliabiderik hemen, inor ez delako kezkatzen, eta jaialdia dantzariak bultzatzeko plaforma bat da. Euskal Herriak dantzariak esportatzen ditu, eta askotan pentsatzen dugu hemen denak pilotariak direla, eta besterik ez.


Mumiaren aldeko Kanpaina martxan | Euskal Herriko Mumiaren Lagunen Bloga\nMumiaren aldeko Kanpaina martxan\n2011ko abenduak 9 eta 10 arteko gauean 30 urte beteko dira Mumia Abu-Jamal atxilotu, espetxeratu eta heriotzera zigortu zutenetik, Philadelphiako polizia baten ustezko erailketa batengatik. Gau hartan jazo zenaren bertsio eta kontraesan ezberdinak daude, baita polizia eta fiskaltzak estortsionatutako lekukoak eta ezabatutako frogak ere. Mumia, Pantera Beltzen militante ohia eta irratietako kazetari aktibista, MOVE bezalako mugimendu baztertuei ahotsa ematen zienak beti defendatu izan du bere errugabetasuna.\nUrteurren hau dela eta, Mumiaren kasua ezagutarazteko kanpaina bat egiten ari gara bere askatasuna aldarrikatzearren. Idatzi dugun Aldarrikapenean, kanpainaren parte izan daitezken ideia eta proposamen batzuk ikus ditzakezue.\nBideo emanaldi bat edo hitzaldi bat antolatzeko interesa baduzue, jar zaitezte kontaktuan gurekin. Mumiari buruz egin den azken dokumentala Nire bizi osoa espetxean (In prison my whole life, 93 minutuko iraupena), ingelesezko bertsioaren gaztelerazko azpitituloak eskuragarri daude; euskarazko eta katalanerazko bertsioak Durangoko Azokan kaleratuko dira.\nKanpainarako zuen konpromezua eta atxikimendua eskatzen dizuegu, hemen bertan bidaltzen dizuegun Aldarrikapenarekin bat eginez. Azaroaren 7a baino lehenagorako erantzun bat eskatzen dizuegu.\nMUMIA ABU-JAMAL – 30 URTE PRESO ETA HERITZA ZIGORREAN\nAbenduaren 9an, Philadelphiako (EEBB) polizia bat ustezko erailketarengatik Mumia Abu-Jamal atxilotu, espetxeratu eta heriotzera zigortu zutenetik 30 urte beteko dira.\nMumiaren aurkako epaiketa fartsa bat izan zen eta arrazakeriaz beteriko jarrerak agerian gelditu dira. Sistema politiko eta judizialak zilegitasunik gabeko neurri ilegalak erabili izan ditu Mumia Abu-Jamal kondenatu eta erailtzeko; Malcolm X eta Martin Luther Kingen garaian herri afroamerikarraren askapenaren aldeko borroketan murgiltzen zen Black Panther ohia deuseztatzeko, “Ahotsik gabekoen ahotsa” ezizenez ezagutua zen kazetari kritikoa desagerrarazteko.\n30. urteurren honen eta Giza Eskubideen Nazioarteko Egunaren harira, mundu osotik elkartasun ekimenak antolatuko dira abenduaren 10aren inguruan: mozio instituzionalak, elkarretaratzeak, graffitiak, kale izenen izenpetze sinbolikoak (Pariseko “Rue de Mumia Abu-Jamal”), herri eta hirietan Ohorezko Seme izendatzeak (Paris, Montreal…), edota elkarte eta kolektiboetan Ohorezko kide idendatzeak.\nEgun horretarako hemen, Euskal Herrian, bereziki Mumia omendu nahi dugu, munduko beste preso politikoak ahaztu gabe; besteak beste, Amerikako Indioen Mugimenduko militantea den Leonard Peltier (34 urte preso EEBBetan) edota euskal preso politikoak.\nMUMIA ABU-JAMALENTZAKO EPAIKETA BERRI ETA INPARTZIALAREN ALDE\nMUNDUKO ARRAZAKERIAREN KONTRA\nHERIOTZA ZIGORRAREN KONTRA\nKanpainaren antolatzaileak: Euskal Herriko Mumiaren Lagunak, Eguzki Bideoak, Komite Internazionalistak, Sare Antifaxista, Baskale Elkartea, Sopelako Plaza Beltza.\n–Mbolo Moy Doole (etorkinen eskubideen aldeko batzarra)\n-Emakumeak Garapenerako Elkarlana\n-Bilboko Gatazka Kolektiboa\n-Gasteizko Hala Bedi Taberna\n-Uztaritzeko Gaztetxea (Lapurdi)\n-Arrigorriagako Ez Dot Sinisten Kulturgunea\n-Azkoitiko Matadero Ekintzak\n-Bilboko Izar Beltz Ateneoa\n-Leioako Gizarte eta Komunikazio Zientzien Asanblada\n-Centru Social Autoxetionáu La Semeinte (L’Entregu-Asturies)\n–Cambalache (Oviedo, Asturies)\n-Santurtziko La Kelo Gaztetxea\n-Bilboko 7 Katu Gaztetxea\n-Zarauzko Putzuzulo Gaztetxea\n-Mauleko Zinka Ostatua (Zuberoa)\n-Donapaleuko Aldaka Gaztetxea (Behe Nafarroa)\n-Tolosako Engels Ateneoa (Euskal Herria Sozialista)\n-Irungo La Kaxita Gaztetxea\n-Leioako Udondo Gaztetxea\n-Oñatiko Arrano Taberna\n-Donostiko Kortxoenea Gaztetxea\n-2011ko abenduak 9, ostirala: Mumiaren aldeko ekintzen nazioarteko eguna. Bilbon Mumiari buruzko azken dokumentalaren emanaldia egongo da Gatazkan: dokumentala Nire bizi osoa espetxean (In prison my whole life)\n-2011ko abenduak 10, larunbata: Bilbon elkarretaratze bat egingo da (tokia definitzeke) Bilboko kale baten izena berrizendatzen “Mumia Abu-Jamal kalea” moduan.\n-Gainera: Durangoko Azokaren baitan In prison my whole life dokumentalaren euskarazko bertsioak aurkeztuko ditugu Eguzki Bideoen laguntzaz, Mumiaren aldeko muralen margoketak, etab.\n← Fiskaltzak ezingo du Mumia Abu-Jamal exekutatu epaiketa berririk gabe\nEuskal Herriko Mumiaren Lagunen Kanpaina aurkeztu da Bilbon →


V. Ildoa: Berrikuntzarako proiektu edo azterlanetarako laguntzak.(2022eko ERAIKAL Programa) - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nBerrikuntza-arloko proiektuak edo ikerketak (V. Ildoa). (2022ko ERAIKAL Programa)\na) Prozesu industrializatuen ondoriozko bizitegi-eraikinen jasangarritasun-, funtzionaltasun-, malgutasun- eta espazio-prestazioen ebaluazioa.\nb) Etxebizitzak eraikitzeko eta industrializatzeko prozesuetan kudeaketaren kalitatea hobetzeari eta kalitatea ezartzeari buruzko azterlanak.\nc) Lan-segurtasunari eta -osasunari buruzko azterlan konparatiboak, bizitegi-erabilera duten eraikinetako obretan eta etxebizitzen eraikuntza industrializatuko prozesuetan.\nd) Bizitegi-erabilerarako eraikinen obretan eta etxebizitzen eraikuntza industrializatuko prozesuetan egikaritze materialaren kostuei buruzko azterketa konparatiboak.\ne) Etxebizitza babestuen industrializazioari buruzko azterlanak, kasuen azterlanak eta proiektu espezifikoak, EAEko araudiaren arabera.\nf) Etxebizitzen bizigarritasunari buruzko azterlanak, oso industrializatutako prozesuen ondoriozkoak.\ng) Moduluak, eraikinak edo pilotu-eraikinen zatiak prototipotzea eta fabrikatzea, horiek esperimentalki aztertu eta monitorizatzeko. 30\nDiru-laguntza 150.000 eurokoa izango da, gehienez ere\nProiekturako proposatutako helburuak eta epeak.


kritiken hemeroteka » Urdinaren garbia\n« Groucho liburua | Basamortuan gal ez dadin »\nItoti urdinaren azpian / Aintzane Galardi / BBK-Euskaltzaindia, 2005\nUrdinaren garbia Jon Kortazar / El País, 2005-10-30\nSinbolistentzat —Lizardi eta Lauaxeta, kasu— urdina eternitatearen kolorea zen, eta honela adierazten da poema bilduma honetako lehen sailean ere, Goetheren hitzak erabiliz: “Urdina zeruaren, urruntasunaren, nostalgiaren eta mugagabetasunaren kolorea da”.\nAintzane Galardi Porturen Itoti urdinaren azpian liburuaren gunea urdina da. Eta neurri berean, urruntasunari, nostalgiari eta mugagabetasunari buruzko liburu baten aurrean gaudela esaten digu. Baina maitasuna aipatzen duen unetik, zerbait gehiago ere bada.\nKulturalistek egiten zutenez, aurreko (eta urrezko) poema liburuekin elkarrizketa sendoa proposatzen du. Novoneyra, Sophia de Melo, Salvat Papasseit, Pessoa, Maiakovski eta gaurko euskal poeten antologia gogotsua dira Galardiren elkarrizketa poetikoaren osagaiak.\nGalardiren espresio munduak zertzelada txikia maite du. Etsipenez betea agertzen da hasieran (Bandeiraren aipuak agindu lez), baina itxaropenean amaitu du egileak poema bilduma. Fineziaren mugetan, maitearekin elkarrizketa iluna osatu du lehen zatian. Poesia mota honen zantzuek 70eko poesiaren agerbidea dakarte gogora, baina moldapenean badu berririk: hizkera sotila, iradokizuna erabiltzeko era, o tempo infinito bilatzeko espresio-moldea…\nAurton argitaratutako poesia liburuen artean, Galardirena da interesagarriena. Eta marrazkiek eta irudiek ezin hobeto laguntzen diote liburuan esan nahi denari.


Urkullu lehendakariak gizarteratze enpresa bat bisitatu du – OVES-GEEB\nUrkullu lehendakariak gizarteratze enpresa bat bisitatu du\nUneko orria Urkullu lehendakariak gizarteratze enpresa bat bis...\nBeatriz Artolazabal Enpleguko eta Gizarte Politiketako sailburuarekin batera, Gaztaroa Sartu kooperatiba bisitatu zuen pasa den irailaren 9an Miribillan non « prestakuntza gehiago, kalitateko enplegu gehiago formula eraginkorra » dela azpimarratu duen.\nGaztaroak jarduerak garatzen ditu enpleguaren eremuan, lan-inklusiorako helburuarekin, eta gizarte-eremuan, gizarte-inklusiorako eta honako jarduera hauek egiten ditu: gizarte- eta hezkuntza-arloko esku-hartzea, banakoa eta taldekoa; enplegurako orientazioa; enplegurako prestakuntza; proiektu bereziak; Europako proiektuak; gizarteratzeko eta laneratzeko enpresen sustapena. Halaber, gizartean esku hartzeko sektoreari dagozkion hainbat saretan parte hartzen du, besteak beste: EAPN (pobreziaren aurka borrokatzeko sarea); GIZATEA (gizarteratzeko eta laneratzeko enpresen elkartea) bertan, presidentetza duelarik; ZERBIKAS (ikasketa eta zerbitzu solidarioa) eta, bertan, zuzendaritza-batzordeko kide delarik; REAS (ekonomia alternatiboaren eta solidarioaren sarea); FIARE banka etikoko proiektuari laguntza emateko elkartea eta, bertan, zuzendaritza-batzordean parte hartzen du; Aldauri fundazioa (Bilbo Zaharra, San Frantzisko eta Zabala auzoak sustatzeko) eta, bertan, patronatuko kide da.\nGaztaroa Sartuk honako arlo hauetan eskaintzen dituen zerbitzuak ezagutu ahal izan zituen Urkulluk: enplegurako orientazioa eta prestakuntza; gizarte- eta osasun-tailerrak eta gizarte- eta hezkuntza-tailerrak; informatikako gela, eta garbiketako edo sukaldaritzako tailerrak. Urkulluk, bestalde, eskerrak eman zizkien ikastaro horietako hezitzaileei eta parte-hartzaileei, beren inplikazioagatik. Ekitaldian, Lide Amilibia eta Marcos Muro Gizarte Politiketako eta Enpleguko eta Gazteriako sailburuordeek ere parte hartu zuten, bai eta Juan Ibarretxe zinegotziak eta Teresa Laespada foru-diputatuak ere.\n“Neu ere harro nago proiektu honetan parte hartzearekin. Gure herrialdeak zailtasunak ditu, zalantzarik gabe, baina “ahalik eta gehien eta ahal den guztia” egiten saiatzen da, inor atzean gera ez dadin. Euskal gizarteak eta erakundeek, jasan ditugun krisi ekonomiko gogorraren eta langabezia-tasa handien uneetan ere, egoerari aurre egin eta erantzuteko gaitasuna erakutsi dute”, azpimarratu zuen Lehendakariak.\n« Fagor Electrodomésticos merkatura bueltatuko da\nGizarte Ekonomia, Autogestioa eta Enpleguaren inguruko Nazioarteko Ikerlarien III. Biltzarra eraman da aurrera »


Nafarroa arragoa… Borroka toki ekaitzez betea • ZUZEU\nNafarroa arragoa… Borroka toki ekaitzez betea –\nJoan den maiatzeko udal eta foru hauteskundeek duela lau urte abiatu aldakuntza geldiarazi dute Nafarroa Garaian. Eskuineko alderdi espainolistak eta PSN alderdia indarberriturik atera dira, abertzale eta ekertiarren kaltetan. Iruñea galdua eta foru gobernua eskuina edo alderdi sozializtaren eskuetan uztekotan. Hara jarraian egoeraren azterketa eta zonbait kezka.\nAzken lau urteetan Nafarroako gobernua eraman duen laukote abertzale eta ezkertiarrak ez du gehiengoa irabaztea lortu.\nHegoaldean iragan berri diren udal eta foru hauteskundeen biharamunean, neretako Nafarroako emaitzak dira bereziki deigarriak. Ez baitezpada aritmetika elektoral baten ikuspundu huts batetik, baizik eta Nafarroa Garaiak Euskal Herriko burujabetza prozesuan duen kokapen bereziarengatik. 2015ean udal eta foru hauteskundeen emaitzak erori zirenean, gipuzkoarrak nahiko triste ikus genituen. Ni aldiz biziki kontent nintzen Nafarroan lortu zen aldaketarengatik. Aldi honetan, sentimenduak aldrebestuak dira : EH Bildu nahiko pozik agertu da lortu duen bozka kopuruarengatik, nik aldiz, Nafarroan sortu zaigun egoera dela eta tristura punttu bat senditzen dut. Azken lau urteetan Nafarroako gobernua eraman duen laukote abertzale eta ezkertiarrak ez du gehiengoa irabaztea lortu. Nola aztertu emaitza hori? Lehenik erran, Navarra Suma koalizioaren sorrerarekin eskuinean egon den indar metaketak aski ongi funtzionatu duela. Bigarrenez, ezkerrean Podemos-en bozkatzale multzo eder batek aldi honetan PSNri eman dio bozka. Azkenean, Espainiako hauteskunde orokorren giroak bere ondorioak eduki ditu Nafarroako hauteskundeetan.\nHauteskunde orokorretan, otsailaren 10ean, Madrileko Plaza Colónen PP, Ciudadanos eta Vox alderdiek elgarrekin antolatu duten manifestaldiak eragin duen beldurra kapitalizatzea lortu du Pedro Sánchezek. Eta efektu horrek bere luzapena izan du tokiko hauteskundeetan. Orain, PSNk Nafarroako Parlamentuaren mahainaren lehendakaritza Geroa Bairi utzi dio, EH Bilduk mahainean parte-hartzea onartuz. Xantza haundiak dira PSNk, Geroa Baik eta Ezkerra-Izkierdak gobernu baterako akordio programatikoa erdiestea. Halako gobernuak azken lau urteetan Nafarroan eraman den aldaketa dinamika jorratzen jarraituko du? Pertsonalki duda handiak ditut, hasteko, euskal nortasuna eta Euskal Herriaren aldeko irizpide batetik… Hortaz, PSNk herriko etxeen osatze saioetan mantendu duen jarrera oso gogorra izan dela gogoratu behar da. Izan ere, ezkerreko indarrek herriko etxea berenganatzeak EH Bilduri auzapezgoa ematea suposatu duen herriko etxeetan, eskuinari poderea ematea edo berekin aliantziak osatzea nahiago izan du. Jokabide hori herriko etxe guzietan izan du PSNk; horren adibide adierazgarrienetan Irunea bera kokatzen ahal dugularik. Baina neri Sartagudako adibidea bereziki deigarria egin zait. Gerla zibilaren garaian, frankistek 86 sartagudar erahil zituzten. Tartean, ordu hartako auzapez sozialista (Eustakio Mangado Urbiola) eta hainbat herriko kontseilari afulisatu zituzten. Sarraski hori dela eta, Sartaguda “alargunen herria” gisa ezaguna da.\nPSN-ek Navarra Suma nahiago\nMaiatzaren 26ko herriko hauteskundeetan EH Bilduk Sartagudan lehen indarra izatea lortu du. Hala ere, eta herrian duten iraganarekin, PSNk EH Bilduri auzapezgoa uztea baino, Navarra Sumarekin paktatzea nahiago izan du, abertzaletasunarekiko PSNk oraindik mantentzen dituen posizio atzerakoi horiei beste datu bat gehitu behar zaie: Geroa Bai eta EAJren artean dagoen hurbiltasuna. Kataluniako prozesuak Espainian eragin duen astinaldiaren ondotik EAJk jarrera argia adierazi du: ez du hausturarik eraginen Espainian, eta zerbait “eskaintzekotan”, egonkortasuna izanen da. Nafarroaren kasuan beraz, PSN, Geroa Bai eta Ezkerra- Izkierdaren artean osatu daiteken gobernu batek euskal nortasuna eta burujabetza prozesuaren indartzeari begira aldaketaren segida baino, geldiunea ekar dezakeela beldur dut. Edozein kasutan, jakina da gobernu hori indarrean jartzeko EH Bilduren abstentzioa beharko dela… Aurten, San Ferminak eta gero “jaiak” jarraituko du Nafarroan.\ngobernu eratzea, hauteskundeak, nafarroa\nEkonomia irakaslea. Sortuko bozeramailea.\nOporraldietarako eta bidaiatzeko doako aplikazio erabilgarriak


Tortilla usaina eta trikiti doinuak nagusi, Sanjuandegiko Auzo Egunean - Azpeitia - uztarria.eus\nTortilla usaina eta trikiti doinuak nagusi, Sanjuandegiko Auzo Egunean\nJulen Imaz 2022-06-05 11:21\nSanjuandegiko Auzo Eguna jendetsua izan zen atzo, larunbata, eta herritarrek gogotik gozatu zuten XJ Auzolanean taldeak antolatutako ekintzetan. Tartean, Gazteen I. Patata Tortilla Lehiaketa eta VIII. Trikiti Txapelketa izan ziren.\nGazteen I. Patata Tortilla Lehiaketa eta VIII. Trikiti Txapelketa izan ziren atzo, larunbata, eguneko Sanjuandegiko ekintza nagusienetakoak. Arratsaldean jende ugari bildu zen Jose Antonio Agirre plazan, eta horren erakusle da, esaterako, patata tortillak egiten izan zen jendetza. Erlo Telebistak bideoan jaso ditu bi lehiaketetako irudiak.\nAraitz Etxanizek eta Enaitz Alberdik irabazi dute Sanjuandegiko VIII. Trikiti Txapelketa\nAnartz Izagirre eka 04 kultura\nAuzo Egunak aurrera jarraitzen du, eta bazkariaren ostean Gazteen I. Patata Tortilla Lehiaketa eta VIII. Trikiti Txapelketa egin dituzte. Euriak ez...


« Torrepeko zaldunak | Sekretuen lapurrak »\nSekretu bat daukat, sekretu handi-handi bat. Orain ordea, zurekin partekatu nahiko nuke, hartara, bion arteko sekretua izango da. Baina zin egin behar didazu ez diozula inori kontatuko. Tira, nahi baduzu zure lagun onenari konta diezaiokezu, nik orain zuri kontatuko dizudan moduan, zu zarelako nire lagunik onena.\nGure aitak esaten du ez dela sekreturik eduki behar, baina seguru nago berak mordo bat izango duela. Astebururo baserrira joaten gara eta askotan entzun izan dut Milka txakur txikiarekin berriketan baserriko atarian, ezkutuan, bizkarra gozoki laztantzen dion bitartean.\nMilka txakurra aitak ekarri zuen baserrira eta izena ere berak jarri zion. Hainbeste gustatzen zaio txokolatea aitari, non txokolate izena jarri zion txakurrari!!\nSeguru txakurrari ez zaiola batere gustatzen izen hori. Neuri ere nirea ez zait gehiegi gustatzen, baina tira, izen normala da behintzat. Imajinatzen Danone izena jarri izan balidate? Edo Colacao, edo Kas?\nMilka aitaren txakurra da, baina nirekin ere gustura ibiltzen da. Baserriaren behealdeko errekara joaten gara biok larunbat arratsaldero. Bera igelen atzetik korrika aritzen den bitartean, pagoaren aldameneko harritzarraren azpiko zulo sekretutik nire egurrezko kutxa atera eta jolasean ibiltzen naiz gustura asko.\nAmona Benitak oparitu zidan kutxa duela hilabete batzuk. Baserriko ganbaran topatu omen zuen garbiketa egiten ari zen egun batean. Zahar-zaharra da, baina osorik dago. Giltzaz ere itxi daiteke, baina amonak esan zidan giltza ez zuela topatu. Izan ere, ehun urtetik gora izango dituen kutxaren giltza, auskalo non galduko zen!!\nArropaz beteta dago kutxa, bete-bete eginda. Nahita ere ezingo nuke kutxa giltzaz itxi! Tartean, amonaren bi soineko ere badaude. Bata berdea eta bestea urdina, lore gorriz apaindutako soineko urdin zoragarria. Berdea amona Benitak berak eman zidan\nkutxa oparitu zidanean. Eta bestea, lore gorriz apaindutako soineko urdina, duela bi aste hartu nuen baserriko ukuilutik. Laster hasi zen amona Benita bere soineko urdina non zegoen galdezka. Aitonari galdetu zion, baita nire gurasoei eta izeba Mariari ere. Eta baserrian bertan bizi den osaba Iñakiri. Gero, bilobei galdetu zigun. Mariaren alabak eta era berean nire lehengusinak diren Miren eta Maialeni aurrena. Gero nire arreba Aneri eta azkenik, niri. Gutako edonor izan zitekeen soinekoaren desagerpenaren arduraduna!\nIluntze hartan, amona sukaldean topatu nuen.\n—Amona, zure soineko urdina asko gustatzen zait —esan nion.\n—Baita niri ere, Mikel, baita niri ere —erantzun zidan irribarrez.\n—Hain da polita... Nik hartu dut ukuilutik. Zuk oparitutako kutxa zaharrean sartu dut.\n—Zu izan zara, beraz... Banekien, bai!\n—Hainbeste soineko dituzu zuk, amona... eta nik bakarra... Baina lasai, oraintxe bertan itzuliko dizut —esan nion burumakur.\n—Ez mutiko, zuretzako.\n—Ez amona, oso gustukoa duzu eta itzuli egingo dizut.\n—Hamalau soineko ditut logelako armairuan jasota, Mikel, eta beste hainbeste ganbaran. Har ezazu hainbeste gustatzen zaizun soineko urdina zuretzako, opari moduan. Horrela, bi soineko izango dituzu kutxan. Izan ere, aspaldi eman nizun berde hura ere kutxan izango duzu, ezta?\n—Bai amona, txukun-txukun tolestua. Eskerrik asko! —esan nion pozik, indartsu besarkatzen nuen bitartean. Halako amona zintzorik... Zuk, gustuko al duzu zure amona? Nik nirea bai, demontre!!\nKutxa zaharrean, amonaren bi soinekoez gain, izeba Mariaren zapata gorriak, arrebaren kristalez eta botoitxoz jositako kamiseta zuria eta amaren urre koloreko polita ere baditut. A! Baita tximeleta irudiz apaindutako lastozko kapela bat ere. Urre koloreko poltsaren barruan ispilu herdoildu bat eta margotzen ez duen ezpainetako bat topatu nituen. Amari gauza berriak gustatzen zaizkio, eta poltsa nonbait zaharra izango da. Horregatik eman zion urre koloreko poltsa ispilu eta ezpainetako hutsarekin arrebari, baina arrebak ere gauza berriak nahiago ditu nonbait, eta ea niretzako nahi al nuen galdetu zidanean, dudarik gabe baietz esan nion. A zer suertea nirea!!\nAmona Benita, nire amaren ama da. Amona Benita nire ama baino askoz zaharragoa da, noski, baina antz izugarria daukate. Nik ama bezalakoa izan nahi dut, Amona baino gazteagoa. Nik uste dut ez dudala aita izan nahi, baina bai ama. Lehengusina Mireni titia ematen zion izeba Mariak aspaldi, eta sekulako inbidia sentitzen nuen nik. Baserriko behiek ere titia ematen diete beren txahalei. Nola izan dezake ama batek esnea? Ez dut ulertzen. Ez, ez dut ulertzen, baina nik ere gustura asko emango nieke esnea nire umeei! Ez nago oso seguru nik eman ahalko diedan, baina tira, biberoiarekin ere eman diezaieket. Beraz, ama izan ninteke!\nGaur zer egun da? Igandea, bai, gaur igandea da. Oporretan gaudenean kosta egiten zait zein egunetan bizi garen ere jakitea! Duela bi egun, ostiralean, errekara jaitsi nintzen beste askotan bezala Milka txakurrarekin.


Deke Dickerson & Sex Phonics eta Los Misterios taldeen boloa, gaur, Hell Doradon | El Correo\nZurekinDeke Dickerson & Sex Phonics eta Los Misterios taldeen boloa, gaur, Hell Doradon\nDeke Dickerson & Sex Phonics eta Los Misterios taldeen boloa, gaur, Hell Doradon\nDeke Dickerson & Sex Phonics taldearen kontzertuaren kartela.\nKontzertua 23:00etan hasiko da, baina 22:00etatik aurrera ateak zabalik egongo dira\nPAUL PICADO Viernes, 22 febrero 2019, 23:10\nRocka gustukoa baduzu, Deke Dickerson & Sex Phonics eta Los Misterios taldeen kontzertua izango duzu, gaur, Hell Doradon. Kontzertua 23:00etan hasiko da baina 22:00etatik aurrera ateak zabalik egongo dira. Sarrerak Interneten (18,50 euro, kudeaketa-gastuak barne hartuta) edo leihatilan (20 euro) eros daitezke. Bazkideentzako prezioa 15 euro izango da.\nDeke Dickerson abeslari, konpositore, gitarra-jole eta zinemarako konpositore amerikarra da, Missourikoa hain zuzen ere. Rockabilly musika jotzen zuten zenbait taldetan egonda, 17 urterekin bere taldea sortu zuen, The Untamed Youth izenekoa. Baina Los Angelesera bizitzera joan zenean, Dave Stuckeyrekin bat egin eta Dave & Deke Combo taldea sortu zuen. Geroago, Ecco-Fonics-ekin bat egin zuen eta bira bat egiteaz gain, hiru bilduma kaleratu zituen.\nOraingoan, Sex Phonics taldearekin bira ematen ari da, eta orain arte areto guztietan arrakasta handia izan du. Sarrera guztiak ere agortu egin dira. Sex Phonics taldea, berez, Sex Museum rock-taldeko kideek eta Els A-phonics taldeko kideek osatzen dute, eta aurreko biran 'El Socarrat' EPa kaleratu zuten.\nBestalde, Los Misterios taldeak soinu instrumentala egiten du, 60ko hamarkadako rock and rollaren erroetan, musika exotikoan eta B serieko zineman oinarrituz. Duela lau urte sortu ziren eta 2016. urtean beren lehen EPa grabatu zuten, bost abestirekin. Handik urtebetera bigarren lana plazaratu zuten. Kide guztiek urteak daramatzate musikaren munduan, beraz, esperientzia eta oso ikuspegi argia daukate musikari egin ahal dioten ekarpenaren inguruan.\nAlan R. King euskaltzain britaniarra zendu da Bertsozale Elkarteko zuzendaritza utzi du Aritz Zerainek


Ian Paisley - Wikipedia, entziklopedia askea.\n2010eko ekainaren 18a - 2014ko irailaren 12a\n2007ko maiatzaren 8a - 2008ko ekainaren 5a\n← David Trimble - Peter Robinson →\nBarrutia: North Antrim (en)\nBarrutia: Ipar Irlanda\n1986ko urtarrilaren 23a - 1987ko maiatzaren 18a\nHautetsia: 1986 North Antrim by-election (en)\n1983ko ekainaren 9a - 1985eko abenduaren 17a\nAlderdi Demokratiko Unionistaren buruzagia\n1971ko irailaren 30a - 2008ko maiatzaren 31\n1971ko irailaren 30a - 1974ko otsailaren 8a\nHautetsia: 45th Parliament of the United Kingdom (en)\n1970eko ekainaren 18a - 1971ko irailaren 30a\nmember of the 1973–74 Northern Ireland Assembly (en)\nHautetsia: 1973 Northern Ireland Assembly election (en)\nArmagh, 1926ko apirilaren 6a\nBelfast, 2014ko irailaren 12a (88 urte)\nEileen Paisley (1956 -\nSharon Kyle Paisley (en)\nRhonda Elaine Kyle Paisley (en)\nCherith Jane Kyle Paisley (en)\nJames Cassells Kyle Paisley (en)\nIan Richard Kyle Paisley (Armagh, 1926ko apirilaren 6a - Belfast, 2014ko irailaren 12a) Ipar Irlandako politikaria eta eliz-gizona izan zen. Eliza presbiteriano baten fundatzailea, DUP alderdiko burua ere izan zen. Erresuma Batuko parlamentuko kidea izan zen 1970z geroztik. Ipar Irlandako Asanbladan ere bazeukan bere eserlekua hauteskundeetan lortuta. Azken urteetan DUP unionisten artean alderdi nagusia bilakatu zen, UUPren lekukoa hartuz. Autore joria izanda, ezagunak dira Errromako Eliza Katolikoren kontrako kritikak, baita homosexualitatearen legeztatzekoaren aurkakoak ere.\nEliza presbiteriarreko ministro zen baina eliza horrekin bat ez zetorrela eta, Ipar Irlandako eliza presbiteriar askea sortu zuen 1951. urtean. Ulster eta Britainia Handiaren arteko batasunaren alde agertu zen hasieratik eta oso prediku bortitzak egin zituen katolikoen aurka. Protestante indarkeriazaleen buruzagi zela, Belfasteko legebiltzarrerako hautatu zuten 1970. urtean eta Britainiako legebiltzarrerako handik gutxira. Europako legebiltzarreko diputatua izan zen 1979. urteaz geroztik. 1981. urtean protestanteek osaturiko talde paramilitarra antolatu zuen; Liverpoolgo berritzaile protestanteen elizaren aitzindaria izan zen 1982. urtetik aurrera.\nIrlandako bake negoziazioak hasi zirenean, Paisley elkarrizketetara gonbidatu zuten (1992), hasieratik izan ziren arazo larriak, ez bakarrik bi komunitateen artean, baina unionisten artean ere. Paisley eta bere taldea ziren unionistetan gogorrenak. Izan ere, bake prozesua erabat ukatzen zuen Paisleyk, Ulsterrari autonomia politiko handia ematea baitzuen oinarrian. 1992ko abenduan Downing Streeteko Deklarazioa, bake akordioaren aurrekoa, kaleratu zenean, Paisleyk britainiar gobernua IRAko hiltzaileekin negoziatu izanaz salatu zuen, eta irlandarren interesei traizioa agiteaz. 1995etik aurrera, bake prozesuak aurrera egin ahala, beti ahalegindu da Paisley prozesu hori oztopatzen eta geldiarazten.\nIRAk bere armak suntsitu ondoren gutxinaka prozesuaren alde egin eta denbora batez Sinn Feinekin gobernuan egon zen Ian Paisley, Martin McGuinness lehen ministroaren ondoko zuela.\nWikimedia Commonsen badira fitxategi gehiago, gai hau dutenak: Ian Paisley\nMultimedia: Ian Paisley\nBNF: 12062254n (data)\nIpar Irlandako politikariak\nOrriaren azken aldaketa: 8 maiatza 2022, 11:37.


John Lyons: «Errusiarrek zuen dirua nahi dute; txinatarrek, zuen jabetza intelektuala» - Ekonomia - Berria\nJohn Lyons. Zibersegurtasunean aditua\n«Errusiarrek zuen dirua nahi dute; txinatarrek, zuen jabetza intelektuala»\nLyonsek Gipuzkoa IndustrySec kongresuan esan du euskal enpresek zibererasoetatik defendatu beharra dutela. Uste du udazkenean abian jarriko den Ziur zentroak zeregin garrantzitsua izango duela horretan.\nHogei urtez Erresuma Batuko Royal Air Forceko segurtasun sailean jardundakoa da, eta, orain ere, Ipar Irlandan jaiotako britainiarrak hizkera militarra erabiltzen du segurtasun gaietan.\nErasopean gaudela diozu, baina neurri batean ez garela horretaz ohartzen. Batez ere enpresa txikiei gertatzen zaie hori, eta hemen horietako asko ditugu. Arazo handia da?\nGaia garrantzitsua da. Zibererasoei buruzko albiste ia guztiak eraso handiak jasan dituzten konpainia handiei buruzkoak izaten dira; adibidez, 143 milioi estatubatuarren datuak galdu zituen Equifaxi eta halakoei buruzkoak. Horregatik, enpresan txikietan jendeak uste du zibersegurtasuna handien kontua dela, haiek dituztelako baliozko gauzak. Baina enpresek ulertu behar dute, Euskal Herrian eta munduan osoan, zibereraso gehienak ez direla izaten jomuga zehatz baten aurkakoak. Helburua ID helbide multzo oso handiak izaten dira; haiek konprometitzea da xedea, eta gero bai, hortik nahi edo behar duten informazioa ateratzea edo kaltetzea. Beraz, berdin du zein negoziotan zauden, zenbat langile edo datu dituzun; konektatuta bazaude, erasopean zaude. Hor ez dago bereizketarik.\nGipuzkoako industria zibererasoen jomuga izan daitekeela esan duzu. Zergatik da hori?\nZerbait oso berezia egiten baduzu —eta hemen, Gipuzkoan eta Euskal Herrian, badituzue oso gauza bereziak egiten dituzten konpainiak—, hori beste arrazoi bat izan daiteke, inportantea, erasoen arriskuan egoteko. Egiten duzuna ondo egiten duzulako jabetza intelektual bat duzu, eta beharbada hori nahi dute beste estatu batzuek edo zure lehiakideek.\nNor dago zibererasoen atzean?\nInterneten gaizkile talde antolatuen nahasketa bat dago. Haien asmoa sistemetan sartzea da, informazio pertsonalak, kredentzialak, pasahitzak, bezeroen xehetasunak biltzeko helburuarekin, gero horiek Internet ilunean saldu ahal izateko.\nMafiak ere bai?\nEz, ez dut uste... Gaizkile talde antolatuak dira; garai batean furgoi blindatuak zituzten jomugan, edo bankuetan lapurretan aritzen ziren. Orain, teklatuak erabiltzen dituzte, askoz diru gehiago eskuratzen dute eta askoz ere arrisku gutxiago dute harrapa ditzaten. Horiek dira erasoen atzean dauden talde nagusiak. Batzuetan, gainera, trebetasun teknikoa izaten dute horretarako, edo erosi egiten dute, zuzenean. Orain, ikusten dugu salerosgai dagoen zerbitzu bat dela ramsonwarea edo ziberbahiketa —erabiltzaileari gailua erabiltzeko gaitasuna kentzen dio erasoa—.\nGaizkile talde antolatu horiek nongoak dira? Errusian bizi dira?\nO, bai, bai, horietako asko Errusiakoak dira, eta baita Bielorrusiakoak eta ekialdeko blokeko beste herrialdeetakoak ere. Teknikoki oso prestatua dagoen jendea da; lanik gabe daude, eta, haientzat, zibererasoak dirua azkar egiteko bidea dira. Talde birtualetan elkartzen badira, dirutza lor dezakete Internet ilun horretan programa gaiztoak saltzen.\nEsan zen zibereraso global horietako baten atzean Ipar Koreako jendea zegoela, herrialdearentzat dibisak eskuratzeko modua zela ziberbahiketa.\nO, bai, hala da, egiaz. Mundu guztia ados dago Ipar Korea zegoela Wannacry ezagunaren atzean. Jakingo duzu eraso horretan nire herrialdeko NHS osasun zerbitzu osoa jokoz kanpo gelditu zela hiru egunez; zergatik, eta ez zituztelako beharrezko adabakiak jarri, nahiz eta hilabeteak eta hilabeteak izan eguneratzeko. Wannacry programa gaiztoak jada ezaguna zen sistemaren ahultasun bat baliatu zuen. Autoko balaztak akastunak direla jakin eta dirurik ez gastatzeko ez aldatzea bezala da hori.\nTxinatarrak oso onak dira, oso aktiboak. Milaka teknikari dituzte aldi berean erasoak egiten gobernuaren mesedetan. Hori da espioitza berria. Ez genuke harritu behar horrekin.\nHemen, Euskal Herrian, txinatarrekin kezkatu behar dugu?\nBai horixe. Konpainia oso berezi batzuk dituzue hemen, ingeniaritza oso aurreratuko produktuak egin dituztenak, eta horregatik ezagunak direnak. Horrek txinatarren arreta erakartzen du, ziur. Esan dut hitzaldian: errusiarrek zuen dirua nahi dute; txinatarrek, zuen jabetza intelektuala. Defendatu egin behar duzue.\nEdonola ere, zibersegurtasuna negozio aukera ere bada. Nola ikusten gaituzu horretan?\nAlor horretako konpainia oso onak dituzue Euskal Herrian eta Gipuzkoan, eta segurtasunean adituak diren teknikari asko. Baina ez dira nahikoa. Bankuek oso ondo pagatzen dute jakintza hori, eta berentzako hartzen dituzte tokiko teknikari gehienak. Hor, industria gelditzen da gabeziarekin. Beraz, industriak ondo pagatu beharko du jakintza tekniko hori. Horregatik, Ziur zentroaren egiteko nagusietako bat izan behar du akademiarekin lan egiteak, segurtasunean trebatutako adituak lortzeko, eta, aldi berean, industria enpresak eta segurtasun teknikoko konpainiak elkartzea, ahalik eta defentsarik onenak eraikitzeko.


Errenta txikiak dituzten Espainiako familiak, EBko ahulenak interes-tasen igoeran | Consumer\nErrenta txikiak dituzten Espainiako familiak, EBko ahulenak interes-tasen igoeran\nDirua puntu batean garestitzen bada, diru-sarrera txikiagoak dituzten etxeen %20k %2,5 murriztuko dituzte funtsak.\narabera: Astelehena, 2006ko ekainaren 19a\nEspainian, errentarik apalenak dituzten etxeak dira interes-tasen igoerekiko ahulenak, zorraren finantza-kargak kalte handiagoa egiten baitie ekonomia horiei. Espainiako Bankuak, urteko txostenean eragin hori xehetasunez aztertu ondoren, ohartarazi du egoera beste herrialde batzuetan baino delikatuagoa dela.\nAEBn. eta Erresuma Batuan, errenta ertain-altukoak dira zor handiena duten familiak; Italian, diru-sarrera handiagoak eta txikiagoak dituzten etxeen arteko aldea Espainian dagoena baino askoz txikiagoa da. Etxebizitza bat eskuratzeko helburua, familiaren aurrekonturako emakumea laneratzea dakarren lasaiagorik handiena eta interes-tasa apalek etxeko ekonomia apalak azkar zorpetzera eraman dituzte.\nErrealitate horretaz arduratuta, Espainiako Bankuaren azterketa-zerbitzuak dirua garestitzeko potentzialaren ondorioak proiektatu ditu, eta, 2002an egindako Familien Finantza Inkestako datuen arabera, interes-tasek izan ditzaketen igoeren eragina kalkulatu du, 1, 2 eta 3 puntu portzentualetan.\nDirua puntu batean garestitzen bada, errentarik baxuenak dituzten Espainiako familien %20k %2,5eko murrizketa izango dute diru-sarreretan; errenta altuenak dituzten etxeen kasuan, berriz, %0,5eko jaitsiera.\nInteres-tasen bi puntuko igoerak %5eko murrizketa ekarriko luke gutxien baretzen diren etxeko aurrekontuetan, eta %7,3koa izango litzateke murrizketa, diruaren prezio ofizialean hiru puntuko igoera izanez gero. Ekonomia osasuntsuenak dituzten familiek ia ez lukete% 1,6ko eraginik izango diru-sarreretan, kasurik okerrenean.\nEspainiako etxeak beste herrialdeetakoak baino sentikorragoak dira tasen igoerarekiko\nGaur egun, finantza-karga (interesen ordainketa eta printzipalaren itzulketa) errenta erabilgarriaren %40 edo gehiago duten familia zorpetuen portzentajea %30,7koa da. Interes-tasen puntu bateko igoerak ehuneko hori %34ra igoko luke; diruaren prezio ofizialaren igoera bi puntukoa balitz, gainzorpetutako etxeak %35,9ra iritsiko lirateke, eta %37,2ra hiru puntuko gehikuntzaren kasuan.\nOro har, Espainiako Bankuak ondorioztatu duenez, itzultzeko maileguak dituzten familien finantza-egoeran tasa-igoerak nahiko neurrizkoak izango dira. Baina ez dira modu homogeneoan banatuko herritarren artean, eta nabarmen zorpetuta dauden eta errenta txikienak dituzten etxeak izango dira nahasmendu horien aurrean ahulenak.\nHorren ondorioz, etxeko kontsumoa gehiago murriztuko da. Bere txostenaren arabera, diru-sarrera txikiagoak dituzten familiak dira, hain zuzen ere, horrelako gastuetarako joera handiena dutenak.\nItxaropenek okerrera egin dute\nCCOO sindikatuaren kalkulu berrienak. Madrilen esanetan, Espainiako hiriburuan 12 urteko soldata osoa eskaini behar da eraikitako 100 metro karratuko etxebizitza librea erosteko. Sindikatuaren arabera, “etxebizitza bat eskuratzeko prezio altuenak eta hipoteka-karga handiagoak dituzte Madrilgo familiek, eta, beraz, familien zorpetze-mailak arrisku onartezinak eragiten ditu”.\nCCOOko Lurralde Garapeneko Madrilgo idazkaria, Magdalena Macíasek adierazi zuenez, “20 urteko hipoteka-baldintzekin, hilean 1.300 euro inguru emango genituzke etxebizitza ordaintzeko, eta hori onartezina da familia askorentzat, hau da, 2000. urtean ordaindu behar zutenaren bikoitza”. Kalkuluen arabera, madrildarrek, finantzaketa-baldintza horiekin, batez besteko soldataren% 66 erabili behar dute etxebizitza libre bat ordaintzeko.\nerrentak familiak hogares-eu interes-tasak motak


Otsoa eta artzanora — Wikiteka\nOtsoa eta artanora\n967Otsoa eta artanoraAgustin Paskual Iturriaga\nOtso andi bat mendiak gora zijoala goiz batean, artzanor andi batekin topo egin zukean bidean; zeuden lekuan gelditu ziran biak elkar ikustean.\n«Adiskidea —dio otsoak agur andi bat egiñik—, noiz ezkero zu onen goiz emen zure ardiak utzirik? Ez zera, ez, gaur motibo gabe apartatu artaldetik».\nArtzanor orrek erantzun zion: «Nai nuke egon zurekin, aurrera nola bizi beagun biok dezagun itzegin; zuk nai badezu, nere partetik izango nuke atsegin».\nIkusi zuen otso andiak zeukala ark lepandea, artzen ziona lepo guztia, burni-arantzez betea, eta ez zala orduan erraz arekin burrukatzea. Lotsa zan baño beldur geiago bere barrenen sentirik,\n«Gusto orixen —erantzun zion— gaur bertan izan nai det nik; eser gaitezen ementxen bertan izan ez dedin esparik».\n«Iduritzen zat —dio artzanorak— dala guretzat obea aurrera biok len degun baño obeto elkar artzea, batak besteari esanaz beti:\nAgur, nere adiskidea! »Nork izango du, esan zadazu, bizi guztian gogoa, beti barrenen idukitzeko elkarrentzat gorrotoa, eta letagiñaz puskatutzeko bata besteari lepoa?\n»Ez dagokio beste aldetik, esan bear da egia, zu bezalako indartsu bati persegitzea ardia, zergatika da aberetxo bat ona eta izutia.\n»Zuretzat askoz, dudarik gabe, dira kontresta obeak leoiak, artzak ta kata-motzak, eta basoko urdeak; oiekintxe zuk egin beaituzu\naurrera zure peleak». «Arrazoi dezu —dio otsoak—; ez duenari indarrik lotsagarri da gaitz egitea ta ez uztea bizirik; ez det geiago alakoakin nik izan naiko konturik.\n»Ematen dizut itza egiaz ez naizela ni aurrera joango emendik zure alderontz zure ardiak jatera, baizika zuek bisitatuta zuen ordenak artzera».\nOrduan elkar despediturik biurtu ziran etxera, bata bestearen beldurrik gabe soseguz asnas artzera, eta kuidado guztitik libre deskansuz lo egitera.\nEgun batzuek igaro eta asi zan ardi kontatzen, eta artzanora, ikusirika ari zirala bakantzen, len bezin berri asi izan zan egun eta gauak galtzen. Gaitz egiteko griña gaiztoa batek badakar jatorriz, gaztetandika ez badu uzten, gaitza egingo du berriz, naiz bere itza eman dezala milla eta milla aldiz. aurrera nola bizi beagun biok dezagun itzegin; zuk nai badezu, nere partetik izango nuke atsegin».\n«Gusto orixen —erantzun zion— gaur bertan izan nai det nik; eser gaitezen ementxen bertan izan ez dedin esparik». «Iduritzen zat —dio artzanorak— dala guretzat obea aurrera biok len degun baño obeto elkar artzea, batak besteari esanaz beti:\nAgur, nere adiskidea! »Nork izango du, esan zadazu, bizi guztian gogoa, beti barrenen idukitzeko elkarrentzat gorrotoa, ta letagiñaz puskatutzeko bata besteari lepoa?\n»Zuretzat askoz, dudarik gabe, dira kontresta obeak leoiak, artzak ta kata-motzak, eta basoko urdeak; oiekintxe zuk egin beaituzu aurrera zure peleak».\n«Arrazoi dezu —dio otsoak—; ez duenari indarrik lotsagarri da gaitz egitea ta ez uztea bizirik; ez det geiago alakoakin nik izan naiko konturik.\nOrduan elkar despediturik biurtu ziran etxera, bata bestearen beldurrik gabe soseguz asnas artzera, eta kuidado guztitik libre deskansuz lo egitera. Egun batzuek igaro eta asi zan ardi kontatzen, eta artzanora, ikusirika ari zirala bakantzen, len bezin berri asi izan zan egun eta gauak galtzen.\nGaitz egiteko griña gaiztoa batek badakar jatorriz, gaztetandika ez badu uzten, gaitza egingo du berriz, naiz bere itza eman dezala milla eta milla aldiz.\nOrrialdearen azken aldaketa: 26 abuztua 2019, 15:49.


Musiketan zikloaren geldialdi berrian, Salara iritsiko da talde bakar hau: Arnaldo Antunes, Edgard Scandurra & Toumani Diabaté. Antunes kantautore, poeta eta musikari apartari ongi doazkio hirukoak eta Scandurra gitarrajolearen bategiteak brasildar pop alternatiboaren eskola zergatik sortu duten erakutsiko dute. Talde hau besteetatik bereizten duena Toumani Diabate “griot” aristoktarikoaren kora izango da.\nHiru musikari hauen bateratzea maitasuna lehen begiratuan izan zen. 2010eko Black2Black jaialdian elkar ezagutu zuten, Sao Paulon, eta entsegu bakarra nahikoa izan zen. Biharamunean ikusleen aurren jo zuten estreienekoz. Hain harrera bikaina izan zuten, berehala ekin baitzioten Afrika eta Brasilen bira egiteari. Berehala erabaki zuten soinuzko harribitxia den “A curva da Cintura” lana grabatzea, non “Kaira” onirikoa edota jai-gioroko “Cara” entzun daitezkeen. BBK Salako oholtza gainean eskainiko dituzte, zapore brasildarra izango duen gau hipnotiko eta energiaz betean.\nZeure buruari utzi joaten.\nData: 2013ko apirilaren 7a\nDeskontua: 3€ Kutxabank txartelekin (2 sarrera txartel bakoitzeko)\nSoinu banda perfektua: The Hidden Cameras


Definizioak, Irudien ulermena - Geofumadak\nDefinitu, Irudiak ulertu\nUrtarrila, 2008 cartografia, Geospatial - GIS\nGISUser-en bidez, Definiens-i buruz ikasi dut, kontzeptu interesgarria bereizmen handiko irudien kontrolerako ohiko problemak ebaluatzeko fluxu kontrolatuetan. Definiens-ek irudien analisirako tresna aurreratuenetako bat dela esan du, Definiens-en garatzaile gisa definitzen dituzten Informazio Geografikoko Sistemen profesionalen eskura.\nZein dira Definiensen garatzaileek modu ezberdinean?\nThe definiens garapen planteamendu pixel baten significacncia haratago doa, mapping azkarrak kudeaketa, egozten erauzketa eta detektatzeko irudiak konponbide aldatu. Testura, zifrak eta tokiko testuinguru irudiak funtsezkoa da denean ari diren antzeko joera kanpotik line birtual baten barruan lanean erabiltzaileei zuzenduta software irtenbide bat non arduradun batek gaizki exekutatu bakarrik lan bat itzuli izan sortuz markatzailea gorria scratch eta Jaitsiera bi Hoots.\nDefiniens-ek jatorri birtualeko datuak sentsore urruneko beste batzuekin nahastu ditzake gaitasunak eta, ondoren, GIS informazio eta metadatuekin ... emaitza bat da, irudiaren analisi industriak kontrolatzen duen fluxu baten barruan.\nDefiniens produktuak honakoak dira:\nErabiltzaileek garapen-esperientzia izan dezakete irudi modularra aztertzeko edo GIS aplikazioetarako.\nErabiltzaileek datuak kopuru handiak kontrolatu, kudeatu eta aztertzen dituzte. Prozesuen fluxuen tresnen panelak (fluxuak) kontrolatu, inportatu, manipulatu, nabigatu, berrikusi eta baliozkotu kontrolatutako lan lerro baten barruan.\nKonfigurazio elektronikoa definitzen du\nDefinizioak Enterprise Image Intelligence ™ sistema modularra eta eskalagarria da, bereizmen handiko irudien kopuru mugagabea kudeatzea ahalbidetzen duena, paraleloki prozesatu ahal izateko.\nGISUser agerian Definiensi buruzko hamar gauza garrantzitsuenak:\nInformazioaren erauzketa automatikoa, eredu errepikakorra sortzea, eskalagarritasuna, ez-adituen egokitzapena, lehendik dauden fluxuetara egokitzeko erraztasuna, testuinguruan oinarrituta, pixelaren kontzeptua, raster-bektorizazioa, datuen fusioaren arazoak eta gaitasuna egokitzapena.\nSpatial media, Maryland kokatutako enpresa bat da, gaur egun, gai honetan interesa duten trial lizentziak eskaintzen.\naurreko Post«Aurreko Nola aldatu NAD27-tik WGS84-era (NAD83), AutoCAD-rekin\nNext Post 7 natural mirarientzako botoaHurrengo »


Txipen autoberritzea - ZientziaEus\n1992/11/01 Elhuyar Zientzia Iturria: Elhuyar aldizkaria\nemendik urte batzuetara telebistetako zirkuitu elektronikoak gai izango dira beren burua eraberritzeko.\nHemendik urte batzuetara telebistetako zirkuitu elektronikoak gai izango dira beren burua eraberritzeko. Irudien kalitatea beraz ez da aldatuko urteetan zehar. Esan dugun hau biologiak egingo duen ekarpenean oinarritzen da.\nMaterial elektronikoen produzitzaileek produktu askotan lortu nahi dute arestian esandakoa. General Electric enpresako injineruak txip-mota berri bat aztertzen ari dira. Txip honen ezaugarri nagusiak ondoko hauek dira: batetik automatikoki diagnostikatzea eta bestetik bere burua eraberritzea.\nHorretarako adituek txipen gune estratejikoak identifikatu dituzte eta bertan autokontrolerako zirkuituak ezarri dituzte. Beraz, akatsa sortzen den unean informazioa zirkuitu zuzentzaile batera igarotzen da. Honek konpentsazio-seinale bat sortzen du eta seinale hau zirkuituan tratatzen diren informazioei erantsiko zaie; honela multzoaren funtzionamendu zuzena berrezarriko da.\nProiektu hau gauzatzeko bizpahiru urtek igaro beharko dute oraindik eta lehen aplikazioak aeronautikan eta astronautikan izango dira.\nZazpi urte irauten duen bonbila


Salomon Uharteetako bidaia komunitateak Shane Kennedy turismo aitzindariaren heriotza deitoratu du\nHasiera » Azken albisteak » Pertsonak » Salomon Uharteetako bidaia komunitateak Shane Kennedy turismo aitzindariaren heriotza deitoratu du\nElkarteak Berriak • Nazioarteko Azken Albisteak • Azken Bidaia Albisteak • ostalaritza • Berriak • Pertsonak • Salomon Uharteak Azken Albisteak • Turismo • Bidaiaren helmuga eguneratzea • Travel Wire News • Hainbat Albiste\nAbuztua 26, 2019\nEstua Salomon Uharteak komunitatea doluan dago Shane Kennedy-n bizi zen turismo aitzindaria baino handiagoa hil zenean Brisbane.\nHoniarako King Solomon hotelaren eta Mendebaldeko probintziako Gizo hotelaren jabea zenez, Kennedy jauna turismoaren eszenan nabarmena zen eta bi eremuetako komunitateekin aktiboki parte hartzen zuen.\nNorth Stradbroke uhartearra, Kennedy jauna eta Suzie emaztea Salomon uharteekin lehenengo aldiz sartu ziren 2002an King Solomon hotela erosi zutenean.\nGizo hotela erosi zuen 2009an.\nKennedy jaunak, Bigarren Mundu Gerrako historialari bizia, Mendebaldeko Probintziako Plum Pudding Island ikonikoa ere erosi zuen.\nUhartea ospetsu bihurtu zen Bigarren Mundu Gerran, Kennedy jaunaren izen handiko izen handiko izenekoa, orduan John F. Kennedy 25 urteko itsas armadako tenientea, geroago Estatu Batuetako 35 orduko presidentea izatera, bere tripulazioko kideekin batera itsasertzera igeri egin zuenean. haien ontziaren ondoren, PT-1 destruitzaile japoniar batek harrapatu eta hondoratu zuen Guadalcanal kanpaina ospetsuan.\nGaur egun Kennedy uhartea izenarekin ezagutzen den harea, zuhaixka eta zuhaitz zati txikia nazioarteko txartel bihurtu da, batez ere AEBetako bisitarientzat.\nMendebaldeko probintzian Kennedy izena gehiago sendotuz, Danen Shane anaia tokiko turismo eszenan sartu zen Fatboys Resort ikonikoa erosi zuenean.\nJosefa 'Jo' Tuamoto Tourism Solomonseko zuzendari nagusia Kennedy familiari doluminak eskainiz, Kennedyri eskerrak eman dizkio Salomon Uharteetako turismo sektoreari egin dion ekarpen handiagatik.\n"Oso triste sentitzen gara Shane pasatzearen berri", esan du Tuamotok.\n"Bizitzako pertsonaia baino handiagoa zen, bertako komunitatearekin eta bertakoentzat oso gogor lan egiten zuen eta prozesuan, aldaketa handia egin zuen jende askoren bizitzan enplegatzaile nagusi gisa.\n«Beti gogoan izango du Salomon Uharteak eta bereziki Gizo munduko turismo mapan kokatzean lortutako arrakasta.\n«Bere ondarea zoragarria uzten du.\n"Ziur nago Shane-k berak esango zuela, garrantzitsuena egunean onena ematea da eta ziur asko hori egin zuen".\nKennedyk bere emazte Suzie, Shamus semea eta Ngaio May alaba atzean uzten ditu.\nLagardère Travel Retail eta Limako aireportuko bazkideak ...\nHans Airwaysek Air Logistics Group taldearekin sinatu du kontratua


Arrasate Musikaleko orkestra eta Goikobalu, bat eginda - Arrasate - Goiena.eus\nArrasate Musikaleko orkestra eta Goikobalu, bat eginda\nXabi Gorostidi 2016-04-29 15:59\nGaur, egubakoitza, arratsaldeko zortzietan hasita, San Frantzisko elizan emango dute kontzertua. Indarrak batzen dituzten zazpigarren aldia izango da. Aurtengo kontzertua Musikaldia 2016 programaren barruan kokatzen da.\nArrasate Musikaleko orkestrak eta Goikobalu abesbatzak indarrak batuko dituzte gaur iluntzean, beste behin. 2010az geroztik urtero eskaini duten ikuskizuna klasiko bihurtzeko bidean dago, ikusleen eta parte hartzaileen artean duen arrakasta ikusita. "Zazpigarren urtea da bat egiten duguna, eta jendea pozik irteten da kontzertu guztietatik. Guretzako, herriko orkestrarekin jotzea erronka polita da", adierazi du Iñaki Maidaganek, Goikobaluko zuzendariak.\nAurten, Musikaldia 2016 programaren barruan, emanaldi dotorea prestatu dute. Aurreko edizioetan bezala, Arrasate Musikalekoek emango diote diote hasiera saioari. Aurten ere ez dira filmetako soinu bandak faltako, eta The Last of The Mohicans (Azken Mohikanoa) eta James Bond-en pelikuletako abestiak joko dituzte giroa berotzeko. Behin hauek jota, Johannes Brahms-en Hirugarren sinfonia pieza klasikoa joko dute, Goikobalukoak oholtzara igo aurretik.\nOndoren, Gabriel Faure-ren, Joseph Haydn-en eta Wolfgang Amadeus Mozart-en hainbat pieza joko dituzte elkarrekin. Abestien aukeraketaren inguruan galdetuta, zera esan du Maidaganek: "Errepertorioa adostu egiten dugu, ez baita prozesu erraza izaten. Kanta batzuk oso politak izan arren, ez dituzte orkestrako instrumentu guztiak erabiltzen, eta helburua ahalik eta musikari gehien erabiltzea da. Beste kanta batzuek 100 ahots edukitzea eskatzen dute, baina gure koruan 56 partaide gaude, eta batzuetan motz geratu gaitezke. Abestien eta baliabideen arteko oreka bilatzen dugu".


Argazkia: Ainhoa Martin\nDurangon jaioa, 1970 urtean. Kazetaritzan lizentziaduna, argazkigintza ikasketak ere egin ditu. 10 urte betetzen dira orain kazetari eta argazkilari lanetan hasi zenetik, Durangoko "Crónicas" egunkarian hain zuzen ere. 7 hedabideetarako lan egiten du, besteak beste, Egin, El Correo eta Egunkarian. Durangaldeko herri aldizkari batzuetan ere lanak argitaratzen ditu (Uriberri, Anboto...) eta El Tubo-n kritika musikalak. "Yakuzi", "Alerta", "Hysopus" eta "Seiurte" rock taldeen diskoen azalak berak egindako argazkiez osaturik daude.\nGaur egun, sormenezko teknikari ikasketak burutzen dihardu, "Ainke" musika taldeko abeslari eta gitarra jolea da eta, gutxi balitz, 2 laburmetrai ekoizten ari da buru belarri.\nErretratuak ditu gustuko, jendea euren eguneroko jardunean ateratakoak, kalekoak, ez prestatuta daudenak. Paisaiak ere atsegin zaizkio. Ordenadorea, argazkiei itxura klasikoa emateko erabiltzen du. Oraingoz, abangoardiako artea ez du begiko. Ikusle guztientzako argazkiak egiten ditu eta bere asmoa jendearengan jakin-mina sortzea da, argazkilariak zer atera nahi izan duen asmatzea.\nHainbat erakusketa egin ditu, azkena, Durangoko Arte eta Historiako museoan, "1997-2002" izenburupean. Azken 5 urteotan, Frantzia, Italia, Portugal, Espainia, Marruecos, Alemania, Ingalaterra eta Euskal Herritik zehar eginiko bidaietan "egunerokotasuna bilatzen" eta "egunerokotasun hori arte bihurtzen" ahalegindu da Gorriti. Txuri beltzeko eta kolorezko 30 argazkiz osatu du erakusketa. Beste batzuk aipatzearren, Elorriko Arriola Kultur Aretoan eta Durangoko Berbaro elkartean egindakoak. Sariak ere jaso ditu, Arrasaten , Elorrion eta Atxondon.


Atlantikoko trenbide ardatz osoa amaitzearen inguruan “ezagutzen ez\nAtlantikoko trenbide ardatz osoa amaitzearen inguruan “ezagutzen ez diren xehetasunak” argitzea eskatu dio Iñigo Barandiaranek Ábalos Ministroari\nGarraio Ministerioko titularraren agerraldiaren kariaz, Barandiaranek aireportuen kudeaketa deszentralizatzea eskatu du eta Euskal Taldearen kezka adierazi du Brexit-ak Euskadiko portuetara ekar ditzakeen ondorioen inguruan\nIñigo Barandiaranek, EAJ-PNVren Euskal Taldeko diputatuak, gaur deitoratu du abiadura handiko trenbideak Madril-Gasteiz-Dax korridorean daraman atzerapena eta José Luis Ábalos Ministroari eskatu dio “ezagutzen ez diren xehetasunak” argi ditzala Atlantikoko trenbide ardatza amaitzeko eta martxan jartzeko aurreikusten den dataren inguruan. Ardatz honen barruan dago Euskal Y trenbidea.\nGarraio, Mugikortasun eta Hiriko Agenda Ministroaren agerraldiaren ondoren, Barandiaranek aitortu du “lankidetza maila handia” dagoela Espainiako gobernuaren eta euskal erakundeen artean “Euskal Y trenbidea” izenez ezagutzen den azpiegituraren eta Madrilekin lotzeko lanen inguruan, baina kritikatu du azpiegitura honek atzerapen handiak daramatzala. Egin gabe daude oraindik ingurumen-inpaktuari buruzko azterlanak, besteak beste Gasteiz-Burgos zatiari dagokiona, eta zuzenean galdetu du Ministroak aurreikusten ote duen lanak bere agintaldi barruan amaitzea.\nBarandiaranek era berean ekarri ditu gogora aireportuetako azpiegiturak. “Kudeaketa zentralizatua” egitea eskatu du eta kezkatuta agertu da Brexit-ak Kantauri aldeko portuetarako ekar ditzakeen ondorioekin, Atlantikoko portuekin dituzten harremanen ondorioz.\nHalaber, eta Euskadik etxebizitza alorrean dituen eskuduntzak errespetatzea eskatu ondoren, diputatu jeltzaleak Ministroari “zuzentasun” handiagoa eskatu dio Espainiako gobernuak alokatzeko etxebizitzen arauketaren inguruan abian jarri nahi dituen neurriei dagokienez.\nAmaitzeko, Barandiaranek hausnarketa bat egin du hainbat itsasontzik egiten dituzten salbamendu lanen ingurua, eta Ministerioaren “jarrera aldaketa” txalotu du. Ildo beretik, Ábalosi eskatu dio gaia “Europako esparrura eramatea, EBren inmigrazio eta babes politikaren zutabeetako bat izan dadin”.


Muguruzaren kartografia | Berria.eus\nKultura Muguruzaren kartografia\nEstu loturik deskribatu ditu Fermin Muguruza musikariak gizarte mugimenduak eta kulturgintza Bilboko Azkuna zentroan eskainitako 'Bilbo-BCN-Belfast-Berlin-Beirut-Bogota' hitzaldian. Hiriz hiri bizitakoak kontatuz erreparatu dio bere ibilbideari.\n2017-01-19 / Iñigo Astiz\nHitzaldiaren izenburutik bertatik marraztu ditu Fermin Muguruza musikariak bere koordenatu artistiko eta politikoak: Bilbo - BCN- Belfast- Berlin- Beirut- Bogota. Kortaturekin hasi, Negu Gorriak taldearekin jarraitu, Brigadistekin egindako birak, eta azken urteetako dokumentalgintzan egindako lanak; guztiak kokatu ditu sei hiriko mapa horretan, eta guztiak uztartu garaiz garaiko eta lekuan lekuko gizarte mugimendu eta borroka politikoekin. Abiapuntutik bertatik. Bilbotik. «Izan zen manifestazio bat, eta gertatu zen polizia batzuk zeudela infiltratuta jende artean. Emakume batek ezagutu zuen polizia bat hilabete bat lehenago bere semea atxilotu zuelako, jendea hasi zen seinalatzen, atera zuten pistola, eta hasi ziren tiroka, eta hori da garai hura, eta hori da Kortatu». Eta hortik mapako beste puntuetara. Meatzaleak programaren barruan eskaini zuen solasaldia atzo Bilboko Azkuna Zentroan, eta Leire Palacios kazetariak gidatu zuen saioa.\n«Nire habitat natural modura deskribatzen ditut zenbait hiri, eta horrela hitz egiten dut Bilboz ere». Bizi deskribatu zuen Kortaturen garaian ezagutu zuen hiria. «Hona etorri ginenean, eta ezagutu genituenean MCD, Vulpes, Eskorbuto, eta etortzen ziren Gasteizko asko ere, hau izan zen gure gunea, eta berehala hasi ginen harremanetan ezker abertzalekoekin eta baita ere autonomoekin eta punkiekin. Hau zen giro bat oso berezia». Gaztetxea aipatu zuen mugimendu haren guztiaren epizentrotzat. Eta hori guztia transmititu beharra ere azpimarratu zuen. «Kontatu behar dugu Bilboko okupazio mugimendua nola hasi zen eta zer garrantzitsua izan zen Alde Zaharreko gaztetxe hura, eta nola erabili zen kriminalizatzeko... Hori izan zen lehen rock aretoa Euskal Herrian. Europako zirkuituan jarri bagenuen Bilbo, izan zen areto harekin».\nEta antzera Muguruzaren deskribapena beste hirien kasuan ere: uztartuta beti kultur sorkuntza eta giro sozial eta politikoa. Tentsioan tarteka. Zirimolan bezala beti gatazkak eta kantuak: Kolonbiako bake prozesua, Berlin demokratikoko giroa, polizien jazarpena, autogestioaren aldeko hautua, Hezbolaren erreferentzialtasuna ezker arabiarrean, antifaxismoa, Espainiako zentsura, drogen legeztatzea, New Orleanseko musikarien komunitatearekiko konpromisoa, eta baita lekuan lekuko kulturak defendatzearen aldeko aldarria ere.\nBelfasten kokatutako anekdota baten bidez azaldu zuen, adibidez, euskaraz kantatzearen alde egindako hautuaren garrantzia: «Negu Gorriak taldearekin han eman behar genuen lehen kontzertua, baina bertan behera gelditu zen, hangoa gerra egoera zelako. Joan ginen halere, eta afari batera eraman gintuzten, eta han denak ari ziren gaelikoz hizketan, eta ez genien ulertzen, eta bat-batean jarri ziren denak zutik eta, denak gu txalotzen, esan zietelako egiten genuela euskaraz rocka eta rapa eta denetarik, eta han gaelikoz oso gauza gutxi egiten zirelako gaelikotik kanpo».\nZabal marraztu zuen bere erreferentzia mapa musikariak hitzaldian, baina kokapena edozein zela ere, behin eta berriz itzuli zuen begirada Euskal Herrira. Bertako gatazkaren inguruko kontakizunak pizten dion kezka azaltzerakoan, esaterako. «Badago errelatoen inguruko borroka bat, eta guk kulturgileok erantzukizun handia daukagu hor. Badago estrategia bat errelato bakarra egiteko, kultur industriatik nahikoa bideratuta dagoela iruditzen zaidana, eta horregatik dira garrantzitsuak gure ahotsak ere». Donostia 2016ren kasua aipatu zuen adibide gisa, eta espetxeko sorkuntzari buruzko erakusketan izandako euskal presoen aurkako zentsura kasua jarri zuen frogatzat.\nAurrerantzean ere geldi geratzeko asmorik ez du musikariak. Aurreratu zuenez, 2018an estreinatu nahi du Black is beltza komikian oinarritutako animazio filma, eta urte bete edo bi urte pasa nahi ditu gero pelikularekin «gora eta behera», proiekzioarekin batera hitzaldiak, biltzarrak eta irratsaioak antolatzen. «Ni neu naiz neure enbaxadorea», broma musikariak, eta barre guztiz beteta zegoen aretoko ikusleek. Azalpen kliniko moduko bat ere bai bere mundu gosea azaltzeko. «Asmatikook baldin badaukagu bizitzarekiko horrenbesteko lotura eta horrenbesteko grina da badakigulako zer den itotzea, eta zer den hiltzea. Bizitzaren defendatzaileak gara».\nModernitate likidoa, artelan bihurtuta


HEREDA SAN PABLO BURGOS – ACUNSA GIPUZKOA BASKET (79-90) | Acunsa Gipuzkoa Basket\n14 Apr HEREDA SAN PABLO BURGOS – ACUNSA GIPUZKOA BASKET (79-90)\nPosted at 22:50h in Endesa Liga, Kronikak\tby\tGBC\nAcunsa Gipuzkoa Basketek Hereda San Pablo Burgosen aurka harrotasun-garaipena lortzen du\nBurgosen hasten zen partida, etxekoen 4 puntu jarraiekin. Jaurtiketa libretik saskiratzen zuen Radoncic Acunsa GBCrentzat. Lehen abantaila 9 puntukoa zen Hereda San Pablo Burgosentzat, GBCren erasoko desegokitasuna aprobetxatzen baitzuen (2 min). Orduan, Radoncic eta Okouok Acunsa GBCrentzat saskiratzen zuten 5 puntura jartzeko (4 min). Extekoen 5-0ko partzial berri batek abantaila handiena ematen zien, 10 puntu (6 min). Acunsa GBC berriz ere 5 puntura hurbiltzen zen, Carlson-en bost puntu jarraiekin (min 7). Acunsa GBC azkenean estutzen zuen markagailua baina Burgos-ek azken segundoan saskiratze batekin erantzuten zuen eta laurdena 25-19 amaitzen zen.\nBigarren laurdena hiruko trukearekin hasten zen. Acunsa GBCk 6 puntura mantentzen zen Span eta Carlson-en saskiei esker (12 min). Tomàs eta Deeren ondoz ondoko hirukoei esker bisitariei 4 puntura hurbiltzeko erabiltzen zituzten (14 min). Bisitarien minutu onak bi puntura jartzeko aprobetxatzen zuten (16 min). Okouoren saski batekin, Acunsa GBCk berdindu egin zuen partida 39ra. Radoncic-en saski batekin, GBC aurretik jartzen zen partida hasten zenetik. GBCren partziala 0-9 zen, eta 4 gora jartzen zen markagailuan (18 min). Atsedenaldia iristen zen 39-43 markagailuarekin.\nHirugarren laurdenean, bi taldeen saskiak trukeekin hasten zen, eta Acunsa GBCk 5 gora jarraitzen zen (22 min). Radoncic 5 puntuekin distantzia mantentzen zuen GBC (24 min). Okouoren bost puntu segidan 8 gora jartzen zuen Acunsa GBC (26 min). Acunsa GBC bonusean sartzen zen eta Hereda San Pablo Burgosek tiro libre marratik idazten zuen 5 puntura hurbiltzeko (27 min). Carlsonek hiruko bat saskiratzen zuen 8 puntuko abantaila berreskuratzeko. Burgos azken minutuan estutzen zuen partida 60-62 markagailua uzteko.\nOkouok azken laurdeneko lehen puntuak idazten zituen. 0-7ko partziala Acunsa GBCrentzat, berriro ere 9 puntuko aldea jartzeko (33 min). Hurrengo minutuetan saski trukea, bisitariek 10 gora mantentzeko (35 min). Burgosen 5-0ko partziala, 5 puntura jartzen zituen (36 min. Okouoren jaurtiketa libre batek eta Faggianoren hiruko batek 9 puntuko abantaila eman zioten GBCri (37 min). Etxekoen hiruko batekin 7ra hurbiltzen ziren. Acunsa GBC jaurtiketa libreko lerrora joaten zen etxekoen hainbat faltaren ondoren, distantzia erosoan egoten jarraitzeko partidaren azken minutuetan. Partida 79-90 amaitzen zen.\nCrónica, GBC, Gipuzkoa Basket, Hereda San Pablo Burgos, Partido


Disko zaharren esentziatik - Kultura - Berria\nDisko zaharren esentziatik\nGarai bateko diskoen doinuetatik abiatuta sortu du izen propioa M. Ward musikari estatubatuarrak. Azpeitian izango da gaur\nM. Ward Azpeitiko Sanagustin aretoan ariko da gaur. BERRIA\n«Nire kantu guztiak eragin didaten diskoetatik datoz, eta disko zaharrak dira eragin didatenak; antzinako ekoizpen teknikekin grabatutakoak eta beste garai bateko gitarra estiloak dituztenak. Horrela izan da beti». Iraganeko esentzietan aurkitzen du lanerako inspirazioa M. Ward musikariak, aurretik beste musikariek landu izan dituzten moldeak bere egiten ditu; hor biltzen ditu 1950eko hamarkadako rock-and-rolla, 60ko urteetako popa zein 70etako folka. Bluesa, country berrituaren eta rock indiearen estetikekin uztartzen jakin izan du gero, eta hala bihurtu da AEBetako herri kantak azken hamarkadetan eman duen musikaririk emankorrenetako bat.\nMatthew Stephen Ward du sortzezko izena. 1974an jaio zen Kalifornian, baina Oregongo Portland hiriari lotuta dago gehiago haren izena. 1999an kaleratu zuen Duet for Guitars bakarkako lehen lana, eta Post-War (2006) seigarrenarekin bildu zuen, bereziki, kritikaren arreta eta oihartzun mediatikoa. Bere izenpean bederatzi disko kaleratu ditu orain artean, eta duela bi urtekoa du horietan azkena: More Rain. Bakarka ariko da heldu den ostegunean ere Sanagustin kulturgunean emango duen kontzertuan, Azpeitian (Gipuzkoa).\nAurreko diskoetan egin bezalaxe, More Rain-en ere beste musikari batzuen kolaborazioak izan ditu; Neko Case abeslariarena eta REMeko Peter Buck gitarristarena, besteak beste. Kantuak grabatzetik gehien maite duena, hain justu, horixe dela esana du estatubatuarrak, beste musikari batzuekin elkarlanean aritzea: «Beti dakarte espero ez duzun zerbait, zuk zeure kabuz, bakarka, sortu ezin duzuna. Talentu handiko lagunak izatearen zortea dut».\nBakarkako bidea garatu bitartean, hamaika musika proiektutan hartu izan du parte hark ere. Esaterako, Zooewy Deschanel aktorearekin batera sorturiko She&Him —bost disko kaleratu dituzte 2008-2014 urte artean— eta Monsters of Folk —izen bereko diskoa atera zuten 2009an—. Musikan abiatu zenetik etenik gabeko jarduna izan du, hala, M.Wardek. Berriena duen lanetik argi-itzalen arteko oreka nabarmendu du kritikak; doinurik malenkoniatsuenen eta kantu «arinenen» arteko oreka. Kaliforniakoak elkarrizketa batean aitortu zuenez, oreka hori da kanturik onenek dutena; «ez bakarrik kantuek, baita margolanek, eleberriek eta pelikulek ere».\nDisko bakoitzarekin hiruzpalau urte igarotzen ditu M.Wardek. 2012. eta 2015. urteen artean grabatu zuen azkena, hainbat saiotan. Bilatzen duena lortu arteko «esperimentuak» egiten ditu tarte horretan. «Batzuetan kantu bera berriz grabatu behar duzu beste inguru batean eta musikari ezberdin batzuekin. Musikaren funtsezko zati bat, egiazki, saiatzearen eta kale egitearen prozesua bera da». Abiapuntu bat ez du inoiz aldatzen, halere: fidel eusten dio modu analogikoan grabatzeari. Ez ditu grabazio digitalen soinuak gustuko; ahotsenak, gitarrenak eta bateriarenak, bereziki. «Modu analogikoan grabatzea da bide bakarra nire diskoak ondo entzun daitezen».\nNon. Sanagustin kulturgunean, Azpeitian (Gipuzkoa)


Kutxabanken aferan gezurretan aritu izana leporatu dio EH Bilduk EAJri\nKutxabanken aferan gezurretan aritu izana leporatu dio EH Bilduk EAJri. Koalizioak adierazi du CANekin egindakoa errepikatu nahi dutela EAJk eta PPk, pribatizazioaren bidea jarraituz eta gizarte ekintzaren arrasto guztiak ezabatuz. Bestelako eredu ekonomiko eta sozial justuago bat eraikitzeko deia egin dute.\nBeasain, Azpeitia eta Zarauzko jeltzaleek hiru zabortegiak batera ixteko eskatu dute\nZarautz, Azpeitia eta Beasaingo zinegotzi jeltzaleek agerraldia egin dute Donostian. Bilduri alderdi interesen arabera jokatzea eta adostutakoa ez betetzea leporatu diote. Haien hitzetan, 2014an itxi behar ziren Urteta, Lapatx eta Sasietako zabortegiak, baina ez da hala izango. Aurten Urteta itxiko da, eta jarraian etorriko dira beste biak. Sasietakoa azkena izanik, beasaindarrak kezkaturik daudela azaldu du Aitor Aldasoro zinegotziak, beste azpiegituren itxierarekin, Beasain Gipuzkoako zabortegia bilakatuko dela uste baitute. Hori dela eta, dagoeneko berandu eraikitzen ari diren azpiegiturak egiteko eta hiru zabortegiak batera ixteko eskatu diote Bilduri.\nMigrazio politika arrazista eta klasistak salatu ditu EH Bilduk\nArrazismoaren Aurkako Nazioarteko Eguna dela-eta, EH Bilduk migrazio politika arrazista eta klasistak saihesteko eskatu die Europar Batasuneko estatuei. Migratzaileak kriminalizatzeko premisa faltsuak erabiltzea leporatu die Juaristik Europar Batasuneko estatu askori, eta politika horren adibidetzat jarri ditu Espainia eta Frantzia.\nAmets Zirkoak azken emanaldia eskainiko du igandean Donostian\n"Amets Zirkoa Salgai" du izena Aldatzen Laguntzen Antzerki Taldearen azken lanak. Igandean estreinatuko da Donostiako Gasteszenan. Umorea eta ezbeharra uztartzen dituen ikuskizunak bi pailazoren azken emanaldia dakar taula gainera. Krisia dela eta euren zirkoa itxi egingo dute. Ion Martinez eta Saioa Royo aktoreek azaldu digute, egungo gizartea isladatu nahi izan dutela ikuskizunean. Eurekin izan gara.\nSagarrondotik | Donostian Juan Karlos Izagirrerekin\nSagarrondotik saioaren laugarren atalean Donostiara joan gara, eta bertan Juan Karlos Izagirre alkatearekin egin dugu hitzordua. Donostiak txotx garaian dituen eskaintzak ezagutzeaz gain, Gipuzkoako hiriburuak sagardoarekin duen lotura historikoaz aritu gara.


Psusenes I.a - Wikipedia, entziklopedia askea.\nAkheperra Pasebakhaenniut Meryamon edo Psusenes I.a (grezieraz Ψουσέννης), Egiptoko XXI. dinastiako hirugarren faraoia izan zen. K.a. 1039tik K.a. 991 arte gobernatu zuen, Egiptoko hirugarren tarteko aroa deritzon garaian. Bere izenak, "Pasebakhaenniut Meryamon"ek, "Hirian (Tebas) agertzen den izarra, Amonen maitea" esan nahi du.\nPsusenes I.aren hil mozorroa Irudi gehiago\nK.a. 1001 ( urte)\nBere erregealdiaren iraupen zehatza, ez da ezagutzen, Manetonen kopia ezberdinek, Psusennes, 46 urteko erregealdiarekin (Sexto Julio Afrikano) edo 41ekoarekin (Eusebio Zesareakoa) aipatzen baitute. Hala ere, bere erregealdia oso luzea izan zen, eta, berari buruz, elkarrengandik 49 urtez banatutako bi data ezagutzen dira.\nPsusenesek, bere seme Amenemoperekin elkargobernaritza labur bat izan zuen, zenbait urtekoa, gaur egun galduta dagoen momia baten bendetan dokumentatua eta, "Amenemoperen 10. urtea, Psusenes I.aren 49.arekin lotzen duena" (Kitchen).\nPsusenes I.aren hilobia Tanisen.\nPierre Montetek, Tanisen, Psusenesen kalterik gabeko hilobia aurkitu zuen (3. zenbakia) 1940an. Zoritxarrez, tokiko hezetasunaren ondorioz, Behe Egipton, material organikoz eginiko objektu gehienak, ustelduak zeuden.\nGranito gorrizko kanpo sarkofagoa eta granito beltzez eginiko erdikoa, berrerabiliak edo usurpatuak izan ziren. Psusenesen momia, zilarrezko hirugarren zerraldo baten barnean zegoen, oso ez ohikoa Antzinako Egipton, inportatu egin behar zenez, urrea baino metal urri eta baliotsuagoa baitzen.\nSarkofagoaren kanpoaldean dagoen kartutxo batek, jatorrian, hilobi hori, Egiptoko XIX. dinastiako hirugarren faraoia eta Ramses II.aren oinordekoa izan zen Merenptahrena izan zela adierazten du, aurretik Erregeen Haranean lurperatua izan zenekoa. Hilobi lapurretak, oso ohikoak izan ziren Egiptoko hirugarren tarteko aroan, eta sarkofago ugari, momiarik gabe geratu ziren.\nDouglas Derryk, Kairoko Unibertsitateko anatomia sailekoak, bere hondarrak aztertu zituen 1940an, eta Psusenesek hortzak oso txantxartuak zituela ikusi zuen, baita faraoi honek artritisa izan zuela ere, gaitz honek, ziur aski, bere azken urteetan ezgaitu zuelarik\nNeferkheres Egiptoko faraoia\nMultimedia: Psusennes I\nAzken aldaketa 26 abendua 2019(e)an, 01:27(e)tan\nOrriaren azken aldaketa: 26 abendua 2019, 01:27.